GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Urdu Vietnamese\nABE ALESI FLORENCE CLARK GBLƆE ENE\nMelé srɔ̃nyeŋutsu si ƒe lãme gblẽ vevie la ƒe alɔnu ɖe asi. Esi menye Anglikantɔ ta la, medo gbe ɖa na Mawu hedo ŋugbe nɛ be ne wòna srɔ̃nye haya eye meku o la, madii ake ɖe eŋu godoo ahazu etɔ.\nWODZIM le September 18, 1937, le Ɣetoɖoƒe Australia ƒe saɖaga nuto si nye Kimberley Kponyigba gã gbadza dzi, le Oombulgurri-vidzidzi Dzɔleaƒewo dome, eye ŋkɔ si metɔ ɣemaɣie nye Florence Chulung.\nMeɖoa ŋku nye ɖevimenɔɣi si me nyemetsia dzi ɖe naneke ŋu o la dzi kple dzidzɔ geɖe. Mesrɔ̃ nu ʋɛ aɖewo tso Mawu kple Biblia ŋu tso míaƒe sɔlemeha gbɔ, gake danyee fia Kristotɔwo ƒe gɔmeɖosewom. Esi menye ɖevi la, danye xlẽa Biblia nam edziedzi, si wɔe be tso keke ɖevime ke la melɔ̃a nusɔsrɔ̃ tso Mawu ŋu. Azɔ hã danye nɔvinyɔnu aɖe, si nye woƒe sɔlemeha me mawunyadɔgbedea, ƒe nu doa dzidzɔ nam ŋutɔ. Enye nye dzimedidi be mava nɔ abe eyama ene.\nXɔ ɖeka va ɖo xɔ atɔ̃ ƒe suku nɔ nuto si me míenɔ, si woyɔna tsã be Forrest River Mission, la me. Gaƒoƒo eve ƒe sukudede le ŋdi me ko ƒe ɖoɖoe nɔ suku sia me. Efia be nye sukunusɔsrɔ̃ made ŋgɔ boo o, eye nya sia ɖe fu na fofonye vevie. Edi be ye viwo nanya agbalẽ nyuie, eyata etso nya me be ƒomea naʋu tso Oombulgurri-nutoa me ayi ɖe du si nye Wyndham me. Melé blanui vevie le gbesigbe míadzo, gake le Wyndham la, ɖoɖo si li wɔe be mete ŋu dea suku gaƒoƒo si gbɔ wu, le ƒe ene siwo kplɔe ɖo me, tso 1949 vaseɖe 1952 me. Medaa akpe ŋutɔ be fofonye kpe ɖe ŋunye mete ŋu de suku alea.\nDanye wɔa dɔ na ɖɔkta aɖe si le nutoa me, eye esi medo le suku le nye ƒe 15 xɔxɔ me la, ɖɔkta sia di dɔnɔdzikpɔdɔ nam le Wyndham kɔdzi. Mexɔ dɔ sia kple dzidzɔ, elabena dɔkpɔkpɔ awɔ ɣemaɣi menɔ bɔbɔe kura o.\nLe ƒe aɖewo megbe la, meva do go yevuŋutsu lãnyila aɖe si ŋkɔe nye Alec. Míeɖe srɔ̃ le 1964 me le Derby, afisi medea Anglikan-sɔleme le edziedzi. Gbeɖeka Yehowa Ðasefowo va ƒo ʋɔ nam. Megblɔ na wo be woƒe nu medzɔa dzi nam kura o eyata womegava gbɔnye azɔ o. Ke hã, nya aɖe si wogblɔ la wɔ dɔ ɖe dzinye vevie—wobe Mawu ƒe ŋkɔe nye Yehowa.\n“Ðe Màte Ŋu Ado Gbe Ða le Ðokuiwò Si Oa?”\nTso 1965 me la, nɔnɔmeawo meva nɔ mía dzi dem kura o. Afɔku sesẽ etɔ̃ aɖewo va dzɔ srɔ̃nye dzi—eƒe sɔ kɔe ƒu anyi zi eve eye edze lɔrifɔku hã zi ɖeka. Gake le Mawu ƒe amenuveve me la, eƒe lãme va sẽ wògadze dɔ gɔme. Gake eteƒe medidi o sɔ gatsɔe ƒu anyi ake. Fifia ya la, exɔ abi ɖe ta vevie. Esi meyi egbɔ le kɔdzi la, ɖɔkta na menya be srɔ̃nyea matsi agbe o. Metɔtɔ le ɖokuinye me ale gbegbe. Dɔnɔdzikpɔla aɖe gblɔ na dua me sɔfo aɖe be wòate ɖe ŋunye akpe ɖe ŋunye, gake osɔfoa gblɔ be: “Manya wɔ fifia o. Ke etsɔ ko wòanye!”\nMegblɔ na Katolikoha ƒe nyɔnu saɖagaxɔmenɔla aɖe be medi be woƒe nunɔla nava gbɔnye ava do gbe ɖa kplim. Ke nyɔnua gblɔ be: “Nukae le fu ɖem na wò? Ðe màte ŋu ado gbe ɖa le ɖokuiwò si oa?” Eyata mete gbe dodo ɖa na kpetatawo siwo le sɔlemexɔa me be woakpe ɖe ŋunye—gake ɖeko wòglo. Sesẽm ɖe edzi koe srɔ̃nye ƒe lãmea nɔ. Nye ŋugblededee nye be, ‘Aleke wɔ ge mala ne wòadzɔ be srɔ̃nye ku?’ Menɔ mía vi etɔ̃awo—Christine, Nanette, kple Geoffrey—hã ŋu bum vevie. Aleke wole agbea nɔ gee ne fofo meva li o? Dzidzɔtɔe le ŋkeke etɔ̃ megbe la, srɔ̃nyea te hayahaya eye woɖe asi le eŋu le December 6, 1966 dzi.\nTogbɔ be srɔ̃nyea nɔ hayahayam nyuie hã la, nu gblẽ le eƒe susu ŋu vevie. Nusia na be wòva nɔ nu wɔm adãtɔe eye eƒe seselelãme hã nɔa tɔtrɔm. Megagbɔa dzi ɖi na ɖeviawo kura o hekpɔa mɔ be woawɔ nu abe ame tsitsiwo ene eye ne womewɔe nenema o la, edoa dziku ɖe wo ŋu vevie. Edzikpɔkpɔ sesẽ ŋutɔ. Ehiã be mawɔ nusianu kloe nɛ. Eva hiã gɔ̃ hã be magbugbɔ afia nuxexlẽ kple nuŋɔŋlɔe. Alesi edzikpɔkpɔ bia nu geɖee kpakple aƒemedɔ siwo wòle be mawɔ la na nu te ŋunye ale gbegbe be nye hã meva dze dɔ vevie. Eyata ƒe adre le srɔ̃nye ƒe afɔkudzedzea megbe la, míelɔ̃ ɖe edzi be madzo le egbɔ vie aɖayɔ dɔ ɖokuinye.\nMekplɔ ɖeviawo heʋu yi du si nye Perth me, le anyiehe gome. Do ŋgɔ na du sia me yiyi la, Yehowa Ðasefowo va te Biblia sɔsrɔ̃ kple nɔvinyenyɔnu le Kununurra, si nye du sue aɖe si le Ɣetoɖoƒe Australia. Etsɔ nɔnɔmetata aɖe si ku ɖe Biblia ƒe ŋugbedodo tso paradisonyigba ŋu fiam le agbalẽ si nye Nyateƒe, Si Kplɔa Ame Yia Agbe Mavɔ Mee * me. Ena mekpɔe dze sii hã be ŋkɔ le Mawu si, eye be eyae nye Yehowa, eye nya sia do dzidzɔ nam ŋutɔ. Esi wònye be nyemese nya sia kpɔ le míaƒe sɔlemeha me o ta la, meɖoe be ne meɖo Perth henya kpɔ modzeanyi vie ko la, maƒo ka na Yehowa Ðasefowo godoo.\nGake menɔ hehem ɖe megbe vie na wo yɔyɔ. Ke gbeɖeka fiẽ la, míese ame aɖe ƒo míaƒe agbonuga. Vinyeŋutsuvi yi agboa nu hetrɔ gbɔ kple du be, “Dada, amesiwo nèbe yeaƒo ka na lae va.” Ewɔ nuku nam eye megblɔ nɛ be, “Gblɔ na wo be nyemeli o!” Gake vinyea ɖo ŋu nam be, “Danye ènyae be mele be mada alakpa o ɖe.” Vinyea ƒe nya sia na menyɔ le ɖokuinye, eyata meyi ɖaʋu ʋɔa. Esi menɔ wòezɔ dom na wo la, mekpɔe be wotsi yaa. Ame aɖe si ʋu dzo le aƒea me gbɔe wova hafi. Mena woge ɖe aƒea me eye mebia nya geɖe wo eye wona ŋuɖoɖo nyuiwom tso Biblia me.\nLe kwasiɖa si kplɔe ɖo me la, Ðasefoawo dze Biblia sɔsrɔ̃ gɔme kplim edziedzi le agbalẽ si nye Nyateƒe, Si Kplɔa Ame Yia Agbe Mavɔ Mee me. Nusɔsrɔ̃ sia gade dzo menye ɖe nusɔsrɔ̃ tso Mawu ŋu. Kwasiɖa eve megbe la, mede Kristo Yesu ƒe ku ƒe Ŋkuɖodzi ɖuƒe. Mete kpekpeawo dede Kwasiɖagbewo, eye eteƒe medidi o medea esiwo wowɔna le kwasiɖa domedomewo hã. Azɔ hã mete nusiwo mesrɔ̃ gbɔgblɔ na ame bubuwo. Meva de dzesii be kpekpe ɖe amewo ŋu be woasrɔ̃ Biblia me nyateƒewo na nye susu te akɔ dzedze anyi. Le ɣleti ade megbe la, mexɔ nyɔnyrɔ le nutome gã takpekpe aɖe si wowɔ le Perth dua me la me.\nEsi nye Biblia me sidzedze va nɔ to dem ɖe edzi la, meva nya Yehowa ƒe nukpɔsusu ku ɖe srɔ̃ɖeɖe ƒe kɔkɔenyenye ŋu, kpakple Biblia ƒe gɔmeɖose si le Korintotɔwo I, 7:13, si gblɔ be: “Ne ŋutsu, si mexɔ se o la, le nyɔnu aɖe si, eye wòdze ŋutsua ŋu be, yeanɔ egbɔ la, negagbe ŋutsu la o.” Mawunyakpukpui sia ƒoe ɖe nunye be matrɔ ayi Alec gbɔ.\nTɔtrɔ Yi Derby\nLe June 21, 1979 dzi la, metrɔ gbɔ va Derby le dzodzo le srɔ̃nye gbɔ ƒe atɔ̃ kple edzivɔ megbe. Ele eme be nye susu nɔ wɔyem eveve le alesi srɔ̃nye awɔ nu ɖe nye tɔtrɔgbɔa ŋui ya. Gake ewɔ nuku nam be, ekpɔ dzidzɔ be metrɔ gbɔ, togbɔ be medo dzidzɔ nɛ be meva zu Yehowa Ðasefowo o hã. Egblɔ nam enumake be manɔ yewoƒe sɔleme si medena tsã hafi dzo yi Perth la dem. Meɖe eme nɛ be manya wɔ nam o. Medze agbagba vevie dea bubu eƒe tanyenye ŋu hewɔ tɔnye sinua abe srɔ̃nyɔnu Kristotɔ ene. Medze agbagba be maƒo nu nɛ tso Yehowa kple Eƒe ŋugbedodo lédziname siwo ku ɖe etsɔ si gbɔna ŋu, gake metsɔ fu lãme nɛ kura o.\nGake esi ɣeyiɣia va nɔ yiyim la, Alec va lɔ̃ ɖe nye subɔsubɔ yeyea dzi eye wòkpena ɖe ŋunye le ganyawo gome si wɔe be mete ŋu dea takpekpe sue kple gãwo kpakple kwasiɖa sia kwasiɖa ƒe kpekpewo siaa. Medaa akpe ŋutɔ be eƒle ʋu nam—nusi hiã vevie le Australia ƒe saɖeaga nuto sia me—be mazã le Kristotɔ ƒe subɔsubɔdɔa me. Zi geɖe la, nɔviŋutsu kple nɔvinyɔnuwo hekpe ɖe nutome sue dzikpɔla ŋu va dzea mía gbɔ ŋkeke geɖe. Esia wɔe be Alec va nya Ðasefo geɖe eye edze abe woƒe nu doa dzidzɔ nɛ ene.\nMese le Ðokuinye me abe Xezekiel Ene\nTogbɔ be nɔviawo ƒe mía gbɔ dzedze nye kpekpeɖeŋu nam hã la, kuxi aɖe nɔ anyi. Eyae nye be nye ɖeka koe nye Ðasefo le Derby dua me. Hame si tsɔ ɖe gbɔnye wu la le keke Broome, si gbɔ didi kilomita 220 sɔŋ. Eyata meɖoe be mawɔ tɔnye sinua akaka nyanyuia. To Yehowa ƒe kpekpeɖeŋu me la, mewɔ ɖoɖo hete ɖaseɖiɖi tso ʋɔtru nu yi ʋɔtru nu. Dɔ sia wɔwɔ menɔ bɔbɔe nam ya o, gake menaa apostolo Paulo ƒe nya siawo nɔa susu me nam ɖaa, be: “Metea ŋu wɔa nuwo katã le Kristo, amesi doa ŋusẽm la me.”—Filipitɔwo 4:13.\nNye dɔwɔnawo medoa dzidzɔ na dua me sɔfowo kura o, vevietɔ ne mele ɖase ɖim le míade tɔ Australia-vidzidzi Dzɔleaƒewo dome. Wodzea agbagba be yewoado vɔvɔ̃ nam ne madzudzɔ nye gbeƒãɖeɖedɔa wɔwɔ. Ke hã, ɖeko woƒe tsitretsiɖeŋua gadoa ŋusẽm meɖonɛ kplikpaa yia dɔa dzi, eye medoa gbe ɖa na Yehowa edziedzi be wòakpe ɖe ŋunye. Dzideƒonya si wogblɔ na Xezekiel vaa susu me nam edziedzi, si gblɔ be: “Kpɔ ɖa, mana wò ŋku me nasẽ abe woƒe ŋku me ene, eye wò ŋgonu nanɔ kplala abe woƒe ŋgonu ene. Mawɔ wò ŋku me wòasẽ abe lotamekpe ene, eye wòalia wu ahliha; megavɔ̃ wo o, eye womegatso dzika ƒo na wò o.”—Xezekiel 3:8, 9.\nZi geɖe ne meyi nu ƒle ge le fiase me la, ŋutsu eve aɖewo siwo nye dua me sɔlemeha la me tɔwo tena ɖe ŋunye. Woɖua fewu le ŋunye kple gbe sesẽ be woatsɔ ahe nuƒlela bubuwo ƒe susu ɖe ŋunyee. Gake nyemedea nu eme na wo o. Gbeɖeka esi metrɔ yi ɖetsɔlemetɔ aɖe gbɔ la, sɔlemeha si le dua me ƒe osɔfo va gblɔ nam le ɖetsɔlemetɔa ŋkume be nyemexɔ Yesu dzi se o. Exɔ Biblia si mele ɖe asi la le asinye sesẽe, doe ɖe mo nam, hegatsɔe te ɖe asiƒome nam sesĩe. Mekpɔ eƒe ŋkume dũ, eye meyɔ nya tso Yohanes 3:16 tsɔ ɖo eŋu nɛ tufafatɔe gake kple dzideƒo be mexɔ Yesu dzi se. Ewɔ nuku nɛ ŋutɔ be meɖo nya ŋu nɛ dzideƒotɔe alea eyata ɖeko wòzɔ dzo nya aɖeke magblɔmagblɔe.\nGbeƒãɖeɖe le Australia-vidzidzi Dzɔleaƒewo dome le Derby nutoa me doa dzidzɔ nam ŋutɔ. Dua me sɔlemeha ƒe osɔfo aɖe dzea agbagba be yeaxe mɔ nam be magaɖe gbeƒã le nuto ɖeka aɖe ya me kura o, gake ɖeko wova ɖee dzoe le dua me. Eyata mete ŋu yi ɖagblɔa Biblia me gbedasia na wo. Enye nye didi ɣeawokatãɣi be manye mawunyadɔgbedea abe danye nɔvinyɔnua ene, eye le nyateƒe me la didi sia va eme nam, elabena nyanyuigblɔlae menye fifia le kpekpem ɖe amewo ŋu be woasrɔ̃ Mawu ƒe Nya la. Australia-vidzidzi Dzɔleaƒewo dometɔ geɖe ɖoa to nya si meɖea gbeƒãe la nyuie, si na be medze Biblia sɔsrɔ̃ gɔme kple ame geɖe.\nMetsɔa Gbɔgbɔmenuwo Nu Vevii\nLe ƒe atɔ̃ sɔŋ me la, nye ɖeka koe nye Yehowa Ðasefo le Derby. Mekpɔe be dzideƒonamenya si míexɔna tsoa haxɔsetɔwo gbɔ to hadede kple wo le kpekpewo me edziedzi manɔmee la, tenɔnɔ sesĩe le gbɔgbɔ me nyea nu sesẽ. Gbeɖeka la, mekpɔe be dzi ɖe le ƒonye ale gbegbe eyata ɖeko mege ɖe nye ʋu me ko hekui do go le aƒea me. Kaka matrɔ agbɔ le ɣetrɔ me la, nɔvinyɔnu aɖe kple via adre nɔ aƒea me nɔ lalayem. Wotso keke hame si le Broome me va, eye wotsɔ agbalẽwo ɖe asi vɛ nam. Tso ɣemaɣi dzi la, nɔvinyɔnu sia si ŋkɔe nye Betty Butterfield la wɔa ɖoɖo vana Derby zi ɖeka ɣleti sia ɣleti va nɔa mía gbɔ kwasiɖanuwuwuwo. Míeyia gbeadzi ɖekae eye emegbe míesrɔ̃a Gbetakpɔxɔ hã ɖekae le míaƒe aƒea me. Nye hã meyia Broome zi ɖeka ɣleti sia ɣleti.\nNɔvi siwo le Broome dzea agbagba zɔa mɔ legbee sia ɣeaɖewoɣi va kpena ɖe ŋunye le gbeadzisubɔsubɔdɔa me le Derby. Wodea dzi ƒo na nɔviŋutsu alo nɔvinyɔnu siwo tso du bubuawo me be ne wo dometɔ aɖe va to Derby yina afi aɖe la, woadze agbagba adim ahayi gbeadzi kplim. Zi geɖe nɔvi mɔzɔla siawo léa dutoƒonuƒowo ɖe kasɛt dzi tsɔna vanɛ nam meƒona sena. Wo dometɔ aɖewo wɔa ɖeka kplim míesrɔ̃a Gbetakpɔxɔ. Sasrãkpɔ kpui siawo dea dzi ƒo nam ale gbegbe.\nHena ƒe aɖewo la, mexɔ ŋusẽdodo bubuwo, ne Arthur kple Mary Willis, siwo nye srɔ̃tɔwo tso Ɣetoɖoƒe Australia ƒe anyiehe gome, siwo xɔ dzudzɔ le dɔme la va mía gbɔ le vuvɔŋɔliwo, henɔ anyi ɣleti etɔ̃ hafi dzo. Nɔviŋutsu Willis kpɔa kpekpeawo dometɔ akpa gãtɔ dzi eye wòxɔa ŋgɔ le gbeadzisubɔsubɔdɔa me. Míezɔa mɔ ɖekae yia Kimberley Kponyigba gã gbadza ƒe nuto siwo gasa ɖe aga wu la me, ɖaɖea gbeƒã na nyikplɔlawo le teƒe didi siawo. Ɣesiaɣi si Nɔviŋutsu kple Nɔvinyɔnu Willis trɔ dzo la, mesena le ɖokuinye be nu gã aɖe bu ɖem.\nMlɔeba le 1983 ƒe nuwuwu lɔƒo la, mese dzidzɔnya aɖe be ƒome aɖe—Danny kple Denise Sturgeon kple wo viŋutsu ene—ʋu gbɔna Derby nɔ ge. Esi wova la, míete ŋu wɔa kwasiɖa sia kwasiɖa ƒe kpekpewo edziedzi eye míekpɔa gome le gbeadzisubɔsubɔdɔa me ɖekae. Le ƒe 2001 me la, woɖo hame ɖe dua me. Egbea le Derby la, hame sẽŋu si me Fiaɖuƒegbeƒãɖela 24, hamemegã eve kple subɔsubɔdɔwɔla ɖeka le la li, eye wokpɔa míaƒe gbɔgbɔmenuhiahiãwo gbɔ na mí nyuie. Ɣeaɖewoɣi la, kpekpea valawo ɖoa 30.\nNe mebu ƒe siwo va yi ŋu la, dzi dzɔam be Yehowa kpe ɖe ŋunye be meva nye esubɔla. Togbɔ be srɔ̃nye mewɔ ɖeka kplim le xɔse me haɖe o hã la, eyia edzi kpena ɖe ŋunye le mɔ bubuwo nu. Ƒonyemetɔ kplikplikpli atɔ̃ va zu Ðasefo xɔnyɔnyrɔwo—woawoe nye vinyenyɔnu eve, mamayɔvi eve siwo nye nyɔnuwo, kple nɔgãyɔvi ɖeka. Gakpe ɖe eŋu la, Yehowa ƒe amewo le Biblia srɔ̃m kple ƒonyemetɔ bubu geɖewo.\nLe nyateƒe me la, medaa akpe be Yehowa kpe ɖe ŋunye be meva dze si eyama. Meɖoe kplikpaa be manye etɔ ɖaa.—Psalmo 65:3.\n^ mm. 14 Yehowa Ðasefowo tae gake womegale etam azɔ o.\n[Map/Pictures on page 15]\nDɔnɔdzikpɔdɔ wɔwɔ le Wyndham kɔdzi, le ƒe 1953 me\nDerby Hamea, ƒe 2005\nƉoe Ɖe Amewo Ɖoe Ɖe Amewo Yehowa Kpe Ðe Ŋunye Meva Dze Si Eyama\nw06 2/1 axa 12-16\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2006


Vihehe: Kafukafu Nyuitɔ Fiaa Nu Ðeviwo Eye Wòdea Dzi Ƒo Na Wo\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Iban Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Xhosa Zulu\nAme aɖewo gblɔna be naneke megblẽ le eŋu ne èkafua viwò edziedzi o. Ame bubuwo hã be ne èkafua viwò ɣesiaɣi la, ana ɖevia nagblẽ eye wòasusui be yele vevie wu ame sia ame.\nNe èkpɔ afi si nàkafu viwòa ase ɖo vɔ la, ele be nànya nu siwo me nànɔ ekafum le hã. Kafukafu ka ƒomevie ade dzi ƒo na viwòa? Eka ƒomevie ate ŋu aɖe dzi le eƒo? Aleke nàkafu viwòa be nu nyuiwo nado tso eme?\nMenye kafukafuwo katãe ɖoa eƒe taɖodzinu gbɔ o. De ŋugble le eƒe kpɔɖeŋu aɖewo ŋu kpɔ.\nKafukafu si gbɔ eme ate ŋu agblẽ nu. Dzila aɖewo kafua wo viwo evɔ womedze nɛ hafi o. Wowɔa esia kple susu be yewoatsɔe ade dzi ƒo na wo ne woawɔ geɖe. Gake Aƒetɔ David Walsh xlɔ̃ nu be: “Ðeviwo nyaa nu eya ta ne wo dzilawo wɔ nu wògbɔ eme la wodea dzesii. Wonyana be yewomedze na kafukafua hafi o, eye woate ŋu aƒo nya ta be yewomate ŋu aka ɖe dziwò o.” *\nEnyo be nàkafui ɖe eƒe ŋutetewo ta ya. Tsɔe be viwònyɔnuvi ta nu nyui aɖe si ɖe eƒe ŋutete fia. Godoo la, àdi be yeakafui ɖe esia ta be wòade dzi ƒo nɛ wòagawɔ geɖe. Gake afɔku ate ŋu anɔ eme. Ðevi kafukafu ɖe eƒe dzɔdzɔmeŋutete ɖeɖeko ta ate ŋu ana wòasusui be nu siwo wɔwɔ le bɔbɔe na ye koe wòle be yeawɔ. Madi be yeate nu yeyewo wɔwɔ kpɔ o, elabena avɔ̃ be yeava do kpo nu. Asusu be ‘Ne nane wɔwɔ bia agbagbadzedze la, ke ŋutete ma mele ye si o, le esia ta mahiã be yeatee kpɔ o.’\nEnyo wu be nàkafui ɖe eƒe agbagbadzedzewo ta boŋ. Ðevi si wokafuna ɖe eƒe dɔ sesẽ wɔwɔ kple agbagbadzedzewo ta ke menye ɖe eƒe dzɔdzɔmeŋutetewo ta o la va dea dzesi nyateƒenya vevi si nye be, hafi woabi ɖe nane wɔwɔ me la, ebia be ame nagbɔ dzi ɖi, eye wòaku kutri. Agbalẽ si nye, Wɔe Kple Lɔlɔ̃ Kpakple Kakaɖedzi (si le Eŋlisigbe me) gblɔ be, enyanya alea “awɔe be wòaku kutri le nu sia nu si wɔm wòle la me. Eye ne nu si wɔm wòle medze edzi o hã la, mabui be yedo kpo nu o, ke abui boŋ be nu srɔ̃m yele.”\nKafui ɖe eƒe agbagbadzedze ta, ke menye ɖe eƒe dzɔdzɔmeŋutete ɖeɖeko ta o. Enyo be nàgblɔ na viwò be, “mekpɔe be menye agbagba vie nèdze hafi ta nu sia o” tsɔ wu be nàgblɔ nɛ be, “nutata nye wò dzɔdzɔmenunana.” Nya eveawo siaa nye kafukafu, gake evelia ate ŋu afia be nu siwo me wòate ŋu azã eƒe dzɔdzɔmeŋutetewo le la koe wòate ŋu awɔ nyuie.\nNe èkafu viwòa ɖe nane si me wòdze agbagba le la, ke èle efiam be nane wɔwɔ edziedzi ana eƒe ŋutetea nanyo ɖe edzi. Esia ana dzi naɖo eƒo eye aleke kee nu yeye aɖe wɔwɔ sesẽe o hã la adi be yeatee kpɔ.—Biblia ƒe mɔfiame: Lododowo 14:23.\nKpe ɖe viwòa ŋu ne èdo kpo nu le nane me. Ame nyuiwo kura gɔ̃ hã wɔa vodada, ɖewohĩ zi geɖe. (Lododowo 24:16) Gake ne wodze anyi la, wometsɔa anyidzeƒe wɔa anyimlɔƒee o, wosrɔ̃a nu tsoa nu si na wodze anyi la me, eye woyia ŋgɔ. Aleke nàte ŋu akpe ɖe viwòa ŋu wòanya nyateƒenya vevi sia?\nMíagblɔe ake be nànɔ ekafum ɖe nu siwo me wòdzea agbagba le ta. Bu kpɔɖeŋu sia ŋu kpɔ: Tsɔe be ègblɔna na viwònyɔnuvi be, “akɔntabubu nye wò dzɔdzɔmenunana,” gake ne eva do kpo nu le akɔntadodokpɔ aɖe me la, ate ŋu aƒo nya ta be yeƒe dzɔdzɔmenunana ge le ye si, le esia ta magahiã be yeado vevie nu le eme o.\nNe èkafunɛ ɖe eƒe agbagbadzedzewo ta la, akpe ɖe eŋu wòanɔ te sesĩe ne edo kpo nu gɔ̃ hã. Esia akpe ɖe viwòa ŋu wòakpɔe be kpododonu ɖeka aɖe mefia be evɔ na ye le agbe me o. Le esi wòana ta teƒe la, ate ŋu ate mɔnu bubu aɖe kpɔ alo be wòagaku kutri wu tsã.—Biblia ƒe mɔfiame: Yakobo 3:2.\nHe nya ɖe eŋu kple susu be nàɖɔe ɖo. Ne wohe nya ɖe ɖevi ŋu le mɔ nyuitɔ nu le nane si me wòdo kpo nu le me la, akpe ɖe eŋu wòado vevie nu, ke maɖe dzi le eƒo o. Tsɔ kpe ɖe eŋu la, ne èkafua viwòa edziedzi ɖe eƒe agbagbadzedzewo ta la, anɔ bɔbɔe be wòawɔ ɖɔɖɔɖowo ne èhe nya ɖe eŋu le nane si me wòdo kpo nu le me. Ekema nu sia nu si me wòadze agbagba le nyuie la ana dzi nadzɔ wò kplii siaa.—Biblia ƒe mɔfiame: Lododowo 13:4.\n^ mm. 8 Etso agbalẽ si nye, Gbeɖe: Nu Si Tae Wòhiã Be Ðeviwo Katã Nasee Kple Mɔ Siwo Dzi Dzilawo Ato Agblɔe me. (Ele Eŋlisigbe me.)\n“Kutrikuku ɖe dɔwɔwɔ ŋu hea viɖe vanɛ.”—Lododowo 14:23.\n“Mí katã míedaa vo zi geɖe.”—Yakobo 3:2.\n“Veviedola aɖi ƒo nyuie.”—Lododowo 13:4.\nAGBAGBADZEDZE BE WOATE NU YEYEWO KPƆ\nBiblia ƒo nu tso ame aɖewo siwo tu ŋutete yeye ɖo evɔ menɔ wo si tsã o la ŋu. Le kpɔɖeŋu me, Mose nɔ hehem ɖe megbe esi Mawu dɔe ɖe Egipte fia sẽŋu si mebua ame aɖeke o la gbɔ. Mose gblɔ be: “Nu menya ƒona nam o.” (2 Mose 4:10) Yeremiya hã gblɔ nya mawo tɔgbi esi woɖoe be wòanye nyagblɔɖila. Eɖe eɖokui nu be: “Nyemenya nuƒoƒo o, elabena ŋutsuvi dzaa ko menye.” (Yeremiya 1:6) Ke hã, Mose kple Yeremiya siaa wɔ dɔ si wode asi na wo la nyuie.\nNu kae míesrɔ̃ tso eme? Menye viwòa ƒe dzɔdzɔmeŋutetewo me koe wòate ŋu adze agbagba le o. Nɔ ekafum ɖe nu bubu siwo me wòdzea agbagba le la hã ta, ekema awɔ nu geɖe siwo ana dzi nadzɔ eya ŋutɔ kple wò siaa ɖe ŋutete yeye siwo wòagatu ɖo ta.


Mateo 1 | EWERV Bible | YouVersion\nKristo ƒe dzidzimegbalẽ.\n1Yesu Kristo, si nye Dawid vi, amesi nye Abraham vi la, ƒe dzidzimegbalẽ. 2Abraham dzi Isak, Isak dzi Yakob, eye Yakob dzi Yuda kple nɔviawo; 3Yuda kpakple Tamar wodzi Perez kple Zarax, Perez dzi Xezron, eye Xezron dzi Aram; 4Aram dzi Aminadab, Aminadab dzi Naxeson, eye Naxeson dzi Salmon; 5Salmon kpakple Raxab wodzi Boaz, Boaz kpakple Rut wodzi Obed, eye Obed dzi Isai; 6Isai dzi Dawid, fia la, eye Dawid, fia la, kpakple Uriya srɔ̃ wodzi Salomo; 7Salomo dzi Rexabeam, Rexabeam dzi Abiya, eye Abiya dzi Asa; 8Asa dzi Yosafat, Yosafat dzi Yoram, eye Yoram dzi Uziya; 9Uziya dzi Yotam, Yotam dzi Axaz, eye Axaz dzi Xizkiya; 10Xizkiya dzi Manase, Manase dzi Amon, eye Amon dzi Yosiya; 11eye Yosiya dzi Yexonya kple nɔviawo, le esime wokplɔ wo yi ɖe Babilonia.\n12Eye esi wokplɔ wo yi ɖe Babilonia megbe la, Yexonya dzi Sealtiel, eye Sealtiel dzi Zerubabel; 13Zerubabel dzi Abihud, Abihud dzi Elyakim, eye Elyakim dzi Azur; 14Azur dzi Zadok, Zadok dzi Yaxin, eye Yaxin dzi Elihud; 15Elihud dzi Eleazar, Eleazar dzi Matan, eye Matan dzi Yakob; 16eye Yakob dzi Yosef, si nye Mana, amesi dzi Yesu, si woyɔna be Kristo la, srɔ̃.\n17Azɔ dzidzimeawo katã tso Abraham dzi vaseɖe Dawid dzi la wole dzidzime wuiene, eye tso Dawid dzi vaseɖe kpakple yi ɖe Babilonia dzi la wole dzidzime wuiene, eye tso kpɔkplɔ yi ɖe Babilonia dzi vaseɖe Kristo dzi la wole dzidzime wuiene.\nMaria ƒe fufɔfɔ. Ŋkɔ, si woayɔ na ɖevi la. Yesu dzidzi.\n18Ke Yesu Kristo ƒe dzidzi le ale: Esime wodo dadaa Maria ŋugbe na Yosef, eye hafi wova kpe la, wokpɔ bena, efɔ fu tso Gbɔgbɔ kɔkɔe la me. 19Ke srɔ̃a Yosef, si nye ame dzɔdzɔe, eye mele didim be, yeado ŋukpee o la, do tame bena, yeagblẽe ɖi le aɖaŋu me. 20Ke esi wòle nu siawo ŋuti bum la, kpɔ ɖa, Aƒetɔ ƒe dɔla ɖe eɖokui fiae le drɔ̃eƒe gblɔ nɛ bena: Yosef, Dawid vi, megavɔ̃ srɔ̃wò Maria kpɔkplɔ va gbɔwò o, elabena fu, si ke wòfɔ la, Gbɔgbɔ kɔkɔe la mee wòtso. 21Adzi ŋutsuvi, eye nayɔ eƒe ŋkɔ be Yesu; elabena eyae laɖe eƒe dukɔ la tso woƒe nuvɔ̃wo me. 22Ke esia katã va me, bene woawu nya, si Aƒetɔ la gblɔ ɖi to nyagblɔɖila dzi la nu bena: 23„Kpo da, ɖetugbi, si menya ŋutsu o la, le fu fɔ ge, eye wòadzi ŋutsuvi, eye woayɔ eƒe ŋkɔ be Imanuel, si gome ènye: Mawu li kpli mi.“ 24Ke esi Yosef nyɔ tso alɔ̃ me la, ewo alesi Aƒetɔ ƒe dɔla la gblɔ nɛ, eye wòkplɔ srɔ̃a va eɖokui gbɔe; 25eye menyae o ʋuu keke vaseɖe esime wòdzi eƒe ŋutsuvi ŋgɔgbetɔ la, eye wòyɔ eƒe ŋkɔ be Yesu.\nBible in Éwé Revised Version © Bible Society of Ghana, 1913, 2006.\nLearn More About Biblia alo Ŋɔŋlɔ Kɔkɔe La Le Eʋegbe Me 1913


Luka 5 | Biblia Le Internet Dzi | Xexe Yeye Gɔmeɖeɖe (1984)\n5 Gbeɖeka enɔ tsitre ɖe Genezaret ta la nu nɔ Mawu ƒe Nya la fiam, eye amewo nɔ nya la sem, eye wonɔ emimim ɖo. 2 Eye wòkpɔ tɔdziʋu eve le ta la to, gake ɖɔkplɔlaawo menɔ wo me o, ke wonɔ woƒe ɖɔwo kpalam. 3 Esi wòge ɖe tɔdziʋuawo dometɔ ɖeka, si nye Simon tɔ me la, ebia tso esi be wòakui ate ɖa le goa ŋu vie. Azɔ enɔ anyi ɖe tɔdziʋua me, eye wòde asi nufiafia amehaawo me. 4 Esi wòdzudzɔ nuƒoƒo la, egblɔ na Simon be: “Ku ʋua yi afi si goglo, eye miɖi miaƒe ɖɔawo, ne miaɖe lã.” 5 Gake Simon ɖo eŋu gblɔ be: “Nufiala, míeku kutri zã blibo la katã, gake míeɖe naneke o, gake le wò nya nu la, maɖi ɖɔawo.” 6 Eye esi wowɔ esia la, woɖe lã geɖe. Le nyateƒe me la, woƒe ɖɔawo te vuvu. 7 Eya ta womia asi wo tɔ siwo nɔ tɔdziʋu kemɛa me be woava kpe ɖe yewo ŋu; eye wova, eye woɖe lãwo de ʋu eveawo siaa me, ale be wode asi toyiyi me. 8 Esi Simon Petro kpɔ esia la, ebɔbɔ ɖe Yesu ƒe klo nu gblɔ be: “Aƒetɔ, dzo le gbɔnye, elabena nu vɔ̃ wɔla menye.” 9 Elabena lã siwo woɖe la wɔ nuku na eya kple ame siwo katã le egbɔ, 10 nenema kee wòwɔ nuku na Yakobo kple Yohanes, Zebedeo vi, siwo nye Simon ƒe hadɔwɔlawo hã. Gake Yesu gblɔ na Simon be: “Dzudzɔ vɔvɔ̃. Tso fifia dzi la, ànɔ amewo ɖem agbagbee.” 11 Ale woku tɔdziʋuawo va ɖi go, eye wogblẽ nu sia nu ɖi hedze eyome. 12 Ɣebubuɣi esi wònɔ duawo dometɔ ɖeka me la, kpɔ ɖa, ŋutsu aɖe si kpodɔ xɔ ŋuti katã na lae nye esi! Esi eƒe ŋku kli Yesu la, edze klo ɖe eŋkume heɖe kuku nɛ gblɔ be: “Aƒetɔ, ne èlɔ̃ ko la, àte ŋu ana ŋutinye nakɔ.” 13 Eye esi wòdo eƒe asi ɖa la, eka asi eŋu gblɔ be: “Melɔ̃. Ŋutiwò nekɔ.” Eye enumake kpodɔ la vɔ nɛ. 14 Eye wòde se na ŋutsua be wòagagblɔe na ame aɖeke o: “Ke boŋ yi nàtsɔ ɖokuiwò afia nunɔla, eye nàna ŋuwò kɔkɔ ŋu nuwo, abe ale si Mose de see ene, be wòanye ɖaseɖiɖi na wo.” 15 Gake eŋuti nya nɔ kakam ɖe edzi geɖe wu, eye ameha geɖewo va ƒoa ƒu be yewoaɖo toe, eye wòada yewoƒe dɔwo na yewo. 16 Ke hã, ekpɔtɔ ɖe aga yi gbedadaƒo henɔ gbe dom ɖa. 17 Le ŋkeke mawo dometɔ ɖeka dzi la, enɔ nu fiam, eye Farisitɔwo kple sefiala siwo tso Galilea kple Yudea kpakple Yerusalem du ɖe sia ɖe me la bɔbɔ nɔ anyi ɖe afi ma; eye Yehowa ƒe ŋusẽ nɔ afi ma be wòada dɔ na amewo. 18 Eye kpɔ ɖa! Ŋutsuwo kɔ lãmetututɔ aɖe ɖe aba dzi, eye wonɔ mɔnu dim le ale si woawɔ akɔe ava eme ahadae ɖe egbɔe ŋu. 19 Eya ta esi le ameha la ta womete ŋu kpɔ mɔnu aɖeke kɔe ɖo egbɔ o la, wolia xɔ la tame, eye woɖiɖii kple aba sue la to xɔgbakpeawo dome ɖe ame siwo nɔ Yesu ŋkume la dome. 20 Eye esi wòkpɔ woƒe xɔse la, egblɔ be: “Ame, wotsɔ wò nu vɔ̃wo ke wò.” 21 Esia ta agbalẽfialawo kple Farisitɔwo de asi tamebubu me be: “Ame kae nye esi le busunyawo gblɔm ale? Ame kae ate ŋu atsɔ nu vɔ̃ ake, ne menye Mawu ɖeka ko oa?” 22 Gake esi Yesu nya be wonɔ tame bum nenema la, eɖo eŋu na wo gblɔ be: “Nu ka ŋu bum miele le miaƒe dziwo me? 23 Kae bɔbɔ wu, be woagblɔ be, ‘Wotsɔ wò nu vɔ̃wo ke wò’ loo, alo be woagblɔ be, ‘Tso nàzɔ’? 24 Ke hã, ne mianyae be ŋusẽ le Amegbetɔvi la si be wòatsɔ nu vɔ̃wo ake le anyigba dzi . . .” egblɔ na lãmetututɔa be: “Mele egblɔm na wò be, Tso nàtsɔ wò aba sue la, eye dze mɔ nàyi aƒe me.” 25 Eye enumake etso le wo ŋkume, tsɔ nu si dzi wòmlɔna, eye wònɔ Mawu dom ɖe dzi dzo yi eƒe aƒe me. 26 Azɔ gbɔgblɔ bu ɖe wo katã, eye wote Mawu dodo ɖe dzi, eye vɔvɔ̃ ɖo wo vevie, eye wonɔ gbɔgblɔm be: “Míekpɔ nu madzɔkpɔwo egbea lo!” 27 Ke le nu siawo megbe la, edo go, eye wòkpɔ nudzɔla aɖe, si ŋkɔe nye Lewi, wòbɔbɔ nɔ anyi ɖe nudzɔƒe, eye wògblɔ nɛ be: “Dze yonyeme.” 28 Eye wògblẽ nu sia nu ɖi hetso dze eyome. 29 Lewi ɖo kplɔ̃ gã aɖe hã nɛ le eƒe aƒe me; eye nudzɔla gbogbo aɖewo kple ame bubuwo nɔ wo ŋu le kplɔ̃a ŋu le nuɖuƒea. 30 Eya ta Farisitɔwo kple woƒe agbalẽfialawo te liʋiliʋilili le eƒe nusrɔ̃lawo ŋu be: “Nu ka tae mieɖua nu henoa nu kple nudzɔlawo kpakple nu vɔ̃ wɔlawo?” 31 Yesu ɖo eŋu na wo gblɔ be: “Ame siwo le lãmesẽ me la mehiã atikewɔla o, gake ame siwo le dɔ lém la hiãe. 32 Menye ame dzɔdzɔewoe meva be mayɔ o, ke boŋ nu vɔ̃ wɔlawo, hena dzimetɔtrɔ.” 33 Wogblɔ nɛ be: “Yohanes ƒe nusrɔ̃lawo tsia nu dɔna edziedzi henɔa kokoƒoƒowo dzi, eye nenema kee Farisitɔwo ƒe nusrɔ̃lawo hã wɔna, gake tɔwòwo ya ɖua nu noa nu.” 34 Yesu gblɔ na wo be: “Miate ŋu ana ŋugbetɔsrɔ̃ xɔlɔ̃wo natsi nu adɔ esime ŋugbetɔsrɔ̃ le wo gbɔ o ɖe, menye nenemae oa? 35 Ke ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ; ekema woatsi nu adɔ le ŋkeke mawo me.” 36 Egawɔ kpɔɖeŋu aɖe hã na wo be: “Ame aɖeke melãa awudziwui yeye ƒe kakɛ tsɔ tɔna ɖe awudziwui xoxo ƒe vuvu teƒe o; ne ewɔe nenema la, awu yeyea ƒe kakɛa aho ɖa, eye awu yeyea ƒe kakɛa masɔ ɖe awu xoxoa nu o. 37 Eye ame aɖeke mekɔa wain yeye ɖe waingolo xoxowo me o; ne ewɔe nenema la, ekema wain yeye la ana goloawo nawó, eye wòaƒu gbe, eye waingoloawo dome agblẽ. 38 Ke boŋ ele be woakɔ wain yeye ɖe waingolo yeyewo me. 39 Ame aɖeke menoa wain xoxo vɔ gadia yeyea o; elabena egblɔna be: ‘Xoxoa nyo.’”


Dɔ Siwo Míewɔ Tso Esime Fiaɖuƒea Dze Dziɖuɖu Gɔme! | Nusɔsrɔ̃\n“Ŋutifafa ƒe Mawu . . . natsɔ nu nyui sia nu nyui adzra mi ɖo, be miawɔ eƒe lɔlɔ̃nu.”—HEBRITƆWO 13:20, 21.\nHADZIDZI: 136, 14\nLE ƑE ALAFA ÐEKA SIWO VA YI ME LA, . . .\ndɔwɔnu kawoe míezã tsɔ kaka Fiaɖuƒe ŋuti nya nyui la?\nmɔnu yeye vovovo kawo ŋu dɔe míewɔ?\nhehe ka xɔm Fiaɖuƒegbeƒãɖelawo le?\n1. Nu ka tae míagblɔ be gbeƒãɖeɖe Fiaɖuƒea nɔ vevie na Yesu?\nYESU lɔ̃ Mawu Fiaɖuƒea ŋu nya gbɔgblɔ na amewo. Esime Yesu nɔ anyigba dzi la, eƒo nu tso Fiaɖuƒea ŋu wu nya bubu ɖe sia ɖe. Le eƒe gbeƒãɖeɖedɔa me la, eyɔ Fiaɖuƒea ŋkɔ wu zi gbɔ zi 100 sɔŋ. Fiaɖuƒea nɔ vevie na Yesu vavã.—Xlẽ Mateo 12:34.\n2. Ame kawoe anya nɔ eteƒe esime Yesu de se si le Mateo 28:19, 20, eye aleke míewɔ nya?\n2 Le Yesu ƒe tsitretsitsi megbe kpuie la, eɖe eɖokui fia ame 500 siwo wòkpɔ mɔ be woazu yeƒe nusrɔ̃lawo. (1 Korintotɔwo 15:6) Ðewohĩ ɣemaɣie Yesu de se na wo be woayi aɖaɖe gbeƒã na “dukɔwo katã me tɔwo.” Dɔ sia manɔ bɔbɔe na wo o. * (Kpɔ etenuŋɔŋlɔa.) Egblɔ na wo be gbeƒãɖeɖedɔa ayi edzi kaka va se ɖe “nuɖoanyia ƒe nuwuɣi.” Ne èle gbeƒã ɖem egbea la, ke wò hã èle asi kpem ɖe nyagblɔɖi sia me vava ŋu.—Mateo 28:19, 20.\n3. Nu etɔ̃ kawoe kpe ɖe mía ŋu le nya nyuia gbɔgblɔ me?\n3 Esi Yesu de se be woaɖe gbeƒã la, egblɔ kpee be: “Meli kpli mi.” (Mateo 28:20) Eya ta Yesu do ŋugbe na eyomedzelawo be yeafia mɔ wo ahakpe ɖe wo ŋu be woaɖe gbeƒã le xexe bliboa me. Yehowa hã li kpli mí. Ena “nu nyui sia nu nyui” mí be wòakpe ɖe mía ŋu le dɔ sia wɔwɔ me. (Hebritɔwo 13:20, 21) Le nyati sia me la, míadzro nu nyui siawo dometɔ etɔ̃ me: (1) dɔwɔnu siwo wòna mí, (2) mɔnu siwo ŋu dɔ míewɔ, kple (3) hehe siwo wòna mí. Gbã la, na míadzro dɔwɔnu aɖewo siwo míezã le ƒe alafa ɖeka siwo va yi me la me.\nDƆWƆNU SIWO KPE ÐE MAWU SUBƆLAWO ŊU LE GBEƑÃÐEÐEDƆA ME\n4. Aleke dɔwɔnu vovovowo kpe ɖe mía ŋu le gbeƒãɖeɖedɔa me?\n4 Yesu tsɔ Fiaɖuƒegbedeasia sɔ kple nuku siwo wowu ɖe anyigba ƒomevi vovovowo dzi. (Mateo 13:18, 19) Dɔwɔnu hamehamee agbledela zãna tsɔ dzraa anyigba la ɖo hafi ƒãa nu. Nenema kee míaƒe Fia la na dɔwɔnu siwo míazã atsɔ akpe ɖe amewo ŋu be woaxɔ gbedeasia la mí. Míezã dɔwɔnuawo dometɔ aɖewo ɣeyiɣi kpui aɖe ko, gake míekpɔtɔ le ɖewo ya zãm va se ɖe egbea. Ke hã dɔwɔnuawo katã kpe ɖe mía ŋu míetu gbeƒãɖeɖeŋutete ɖo.\nÐaseɖigbalẽvia kpe ɖe nɔvi geɖe ŋu wodze gbeƒãɖeɖedɔa gɔme\n5. Nu kae nye ɖaseɖigbalẽvi, eye aleke míezãe?\n5 Le ƒe 1933 me la, Mawu ƒe amewo te ɖaseɖigbalẽvi zazã, eye esia kpe ɖe wo dometɔ geɖe ŋu wodze gbeƒãɖeɖedɔa gɔme. Enye agbalẽ sue si dzi woŋlɔ Biblia me gbedeasi kpui aɖe ɖo. Ɣeaɖewoɣi la, woɖea ɖaseɖigbalẽvi si dzi woŋlɔ gbedeasi bubu ɖo la ɖe go. Nɔviŋutsu Erlenmeyer zã ɖaseɖigbalẽvia zi gbãtɔ esime wòxɔ ƒe ewo. Egblɔ be: “Ŋgɔdonya lae nye, ‘Ðe nàdi be yeaxlẽ nya si le agbalẽvi sia dzia?’ Ne aƒemenɔlaa xlẽ nya si le agbalẽvia dzi vɔ la, míenaa míaƒe agbalẽ aɖee eye míeléa míaƒe mɔ tsɔna.”\n6. Vi kae ɖaseɖigbalẽvia ɖe na gbeƒãɖelawo?\n6 Ðaseɖigbalẽvia kpe ɖe gbeƒãɖelawo ŋu le mɔ geɖe nu. Le kpɔɖeŋu me, ŋu kpea gbeƒãɖela aɖewo, eye togbɔ be wodi vevie be yewoaɖe gbeƒã hã la, womenyana nya si woagblɔ o. Dzi le gbeƒãɖela aɖewo ya ƒo ŋutɔ. Wodudua nya ɖe sia ɖe si wonya la ɖe aƒemenɔlaa dzi le miniti ʋɛ aɖewo ko me, gake zi geɖe la, dze menɔa woƒe nuƒoƒo me o. Eya ta ɖaseɖigbalẽvia kpe ɖe gbeƒãɖelawo katã ŋu wotsɔ gbedeasi kpui si me kɔ la yi na amewo.\n7. Nu kawoe gbeƒãɖelawo doa goe ne wole agbalẽvia zãm?\n7 Kuxi aɖewo hã nɔ agbalẽvia zazã ŋu. Nɔvinyɔnu Grace Estep gblɔ be: “Ɣeaɖewoɣi la, amewo biaa mí be, ‘Ke nya kae le edzi? Màte ŋu agblɔe nam ko oa?’” Azɔ hã aƒemenɔla aɖewo metea ŋu xlẽa nu si le agbalẽvia dzi o. Ðeko ame aɖewo xɔnɛ dana ɖi hedoa ʋɔa. Esi míaƒe gbedeasia medzɔa dzi na ame aɖewo hã o ta la, wovuvua agbalẽvia. Togbɔ be kuxi siawo nɔ anyi hã la, ɖaseɖigbalẽvia kpe ɖe nɔviwo ŋu wokaka nya nyuia eye wòde dzesi wo be wonye Fiaɖuƒegbeƒãɖelawo.\n8. Aleke míezã agbaƒomɔ̃ lae? (Kpɔ nɔnɔmetata si le nyati sia ƒe gɔmedzedze.)\n8 Dɔwɔnu bubu si míezã le ƒe 1930-awo me ye nye agbaƒomɔ̃. Ðasefo aɖewo yɔa mɔ̃ sia be Aron, elabena eƒoa nu ɖe wo teƒe. (Xlẽ 2 Mose 4:14-16.) Ne aƒemenɔlaa lɔ̃ be yeaɖo to la, gbeƒãɖelaa ƒoa Biblia me nuƒo kpui aɖe le agbaƒomɔ̃a dzi eye wònaa agbalẽ aɖewo amea. Ɣeaɖewoɣi la, ƒome blibowo ƒoa ƒu sea nuƒoa! Ƒe 1934 mee Gbetakpɔxɔ Habɔbɔa wɔ agbaƒomɔ̃ siwo ŋu wotrɔ asi le koŋ na gbeƒãɖeɖedɔa. Mlɔeba la, nɔviwo ƒo nuƒo vovovo 92 helé wo ɖe agba dzi.\n9. Aleke agbaƒomɔ̃a zazã ɖe vii?\n9 Esi woƒo nuƒoawo dometɔ ɖeka na Hillary Goslin wòse la, eɣe agbaƒomɔ̃a tsɔ ƒo Biblia me gbedeasia na eƒe aƒelikawo kwasiɖa blibo ɖeka. Esia wɔe be ame gbogbo aɖewo va tsɔ ɖe le nyateƒea me eye woxɔ nyɔnyrɔ. Nɔviŋutsu Goslin vinyɔnu eve va de Gilead Sukua emegbe hezu dutanyanyuigblɔlawo. Abe ɖaseɖigbalẽvia ene la, agbaƒomɔ̃a hã kpe ɖe gbeƒãɖela geɖe ŋu wodze nya nyuia gbɔgblɔ gɔme. Emegbe Fia la va to Teokrasi Subɔsubɔ Sukua dzi na hehe eƒe amewo be woazu nufiala bibiwo.\nMÍEWƆ MƆNU VOVOVOWO ŊU DƆ TSƆ KPE ÐE AMEWO ŊU\n10, 11. Aleke míewɔ nyadzɔdzɔgbalẽ kple radio ŋu dɔ tsɔ ɖe gbeƒã nya nyuia, eye nu ka tae mɔnu siawo ɖe vi?\n10 Le míaƒe Fia la ƒe mɔfiafia te la, Mawu ƒe amewo zã mɔnu vovovowo tsɔ ɖe gbeƒã na ame gbogbowo ale si woate ŋui. Mɔnu siawo ɖe vi ŋutɔ, vevietɔ esime gbeƒãɖela ʋɛ aɖewo koe nɔ anyi. (Xlẽ Mateo 9:37.) Le kpɔɖeŋu me, ƒe geɖee nye esi va yi la, míezã nyadzɔdzɔgbalẽwo tsɔ kaka nya nyuia. Nɔviŋutsu Russell ɖoa Biblia me nuƒo ɖe nyadzɔdzɔdɔwɔƒe aɖe kwasiɖa sia kwasiɖa. Eye dɔwɔƒea nana wotaa eƒe nuƒoa ɖe nyadzɔdzɔgbalẽwo me le Canada, Europa kple Amerika. Kaka ƒe 1913 naɖo la, wonɔ Nɔviŋutsu Russell ƒe nuƒowo tam ɖe nyadzɔdzɔgbalẽ 2,000 me eye ame siwo anɔ abe 15,000,000 sɔŋ ene ye xlẽnɛ!\nNyadzɔdzɔgbalẽwo kple radio na nya nyuia ɖo ame geɖe gbɔ le nuto siwo me gbeƒãɖela ʋɛ aɖewo ko le me\n11 Míezã radio, alo walɛsi, hã tsɔ ɖe gbeƒã nya nyuia dzidzedzetɔe. Le April 16, 1922 dzi la, Nɔviŋutsu Rutherford ƒo nuƒo zi gbãtɔ le walɛsi dzi, eye ame siwo anɔ abe 50,000 ene ye ɖo to nuƒoa. Eteƒe medidi o, míeɖo míawo ŋutɔ ƒe radiodɔwɔƒe (WBBR), eye míete nuƒoƒo le edzi le February 24, 1924 dzi. December 1, 1924 ƒe Eŋlisigbe me Gbetakpɔxɔ gblɔ be: “Míeka ɖe edzi be, va se ɖe fifia la, radio ye nye mɔnu deamedzi si megblẽa ga fũu o si dzi míato akaka nyateƒegbedeasia.” Abe nyadzɔdzɔgbalẽwo ene la, míeto radio dzi na nya nyuia ɖo ame geɖe gbɔ, vevietɔ le nuto siwo me gbeƒãɖela ʋɛ aɖewo ko le me.\nEdzɔa dzi na Fiaɖuƒegbeƒãɖela geɖe be yewoawɔ dutoƒoɖaseɖiɖidɔa eye yewoahe amewo ƒe susu ayi míaƒe nyatakakadzraɖoƒea dzi (Kpɔ memama 12, 13)\n12. (a) Dutoƒoɖaseɖiɖidɔ kae vivia nuwò? (b) Nu kae akpe ɖe mía ŋu be míaɖu vɔvɔ̃ ɖe sia ɖe si le mía me ɖe dutoƒoɖaseɖiɖidɔa ŋu la dzi?\n12 Dutoƒoɖaseɖiɖidɔa hã nye mɔ nyui aɖe si dzi tom míele egbea le ame geɖewo gbɔ ɖom. Míele agbagba geɖe wu dzem be míaɖi ɖase na amewo le ʋutɔɖoƒewo, ketekedzeƒewo, ʋudzeƒewo, modzakaɖebɔwo kple asiwo me. Ðe nèvɔ̃na na dutoƒoɖaseɖiɖidɔa? Ne nenemae la, do gbe ɖa nàbia kpekpeɖeŋu, eye nàde ŋugble le nya siwo dzikpɔla mɔzɔla aɖe si ŋkɔe nye Manera gblɔ ŋu. Egblɔ be: “Míebua gbeƒãɖeɖemɔnu yeye ɖe sia ɖe be enye mɔ bubu si dzi míato asubɔ Yehowa, alo aɖee afia be míeɖia anukware nɛ, alo be enye nuteƒewɔwɔ ƒe dodokpɔ bubu, eye míele klalo be míatsɔ mía ɖokui ana faa asubɔe le mɔ sia mɔ si wòdi nu.” Ne míeɖu vɔvɔ̃ dzi hezã gbeƒãɖeɖemɔnu yeyeawo la, enana míegakana ɖe Yehowa dzi wu eye míebina ɖe gbeƒãɖeɖedɔa me.—Xlẽ 2 Korintotɔwo 12:9, 10.\n13. Nu ka tae míaƒe nyatakakadzraɖoƒea zazã le gbeƒãɖeɖedɔa me nye mɔnu nyui aɖe, eye esia ƒe nuteƒekpɔkpɔ kae su asiwò?\n13 Edzɔa dzi na gbeƒãɖela geɖewo be yewoahe amewo ƒe susu ayi míaƒe nyatakakadzraɖoƒe si nye jw.org la dzi, afi si woate ŋu axlẽ Biblia-srɔ̃gbalẽwo alo awɔ woƒe kɔpiwo le gbegbɔgblɔ 700 kple edzivɔ me le. Ame 1,600,000 kple edzivɔe ʋua míaƒe nyatakakadzraɖoƒea gbe sia gbe. Míezã radio la tsã be nya nyuia naɖo amewo gbɔ le saɖeaganutowo me. Ema tututue míaƒe nyatakakadzraɖoƒea le wɔwɔm egbea.\nWOLE HEHE NAM NYA NYUIA GBLƆLAWO\n14. Hehe kae gbeƒãɖelawo hiã, eye suku kae le kpekpem ɖe wo ŋu be woanye nufiala bibiwo?\n14 Dɔwɔnu kple mɔnu siwo ŋu míeƒo nu tsoe la ɖea vi ŋutɔ. Ke hã ehiã vevie be woana hehe gbeƒãɖela gbãtɔ mawo be woabi ɖe ɖaseɖiɖidɔa me. Le kpɔɖeŋu me, ɣeaɖewoɣi la, aƒemenɔla aɖewo melɔ̃na ɖe nya si wose le agbaƒomɔ̃a dzi la dzi o. Gake ame bubuwo ya kpɔa dzidzɔ ɖe nya la ŋu eye wodina be yewoasrɔ̃ nu geɖe. Eya ta ele be gbeƒãɖelawo nanya ale si woawɔ nu tufafatɔe ne amewo melɔ̃ ɖe nyaa dzi o kple ale si woafia nu ɖetsɔlemetɔwo nyuie. Ðikeke mele eme o be, Mawu ƒe gbɔgbɔ kɔkɔea ye kpe ɖe Nɔviŋutsu Knorr ŋu wòkpɔe be ele vevie be gbeƒãɖelawo nasrɔ̃ ale si woaƒo nui. Eya ta tso ƒe 1943 me la, wodze Teokrasi Subɔsubɔ Sukua gɔme le hamewo me. Suku sia le hehe nam mí katã be míanye nufiala bibiwo.\n15. (a) Nu kae dzɔ ɖe nɔvi aɖewo dzi esi wowɔ woƒe dɔdeasi gbãtɔ le Teokrasi Subɔsubɔ Sukua me? (b) Aleke ŋugbe si Yehowa do le Psalmo 32:8 va eme na wò ŋutɔ?\n15 Nuƒoƒo le amehawo ŋkume mema nɔvi geɖe o. Nɔviŋutsu Ramu ɖo ŋku nu si dzɔ ɖe edzi esi wòwɔ eƒe dɔdeasi gbãtɔ le ƒe 1944 me la dzi. Nuƒoa ku ɖe Doeg si ƒe ŋutinya le Biblia me ŋu. Egblɔ be: “Nye klowo nɔ ƒoƒom kpakpakpa, nye asiwo nɔ ƒoƒom tititi, eye nye aɖuwo nɔ kpekpem kɛ́kɛkɛ.” Egblɔ kpee be: “Emae nye zi gbãtɔ si meƒo nu le kplɔ̃ta, gake nyemena ta o.” Ðeviwo hã wɔa dɔ le sukua me togbɔ be menɔ bɔbɔe o hã. Nɔviŋutsu Manera ɖo ŋku nu si dzɔ esime ŋutsuvi dzaa aɖe wɔ eƒe dɔdeasi gbãtɔ la dzi, egblɔ be: “Vɔvɔ̃ ɖoe ale gbegbe be esime wòdze dɔdeasia gɔme la, ete avifafa. Gake edi vevie be yeawɔ dɔa, eya ta togbɔ be enɔ avisimegbe dom le nuƒoa katã me hã, ewɔe wu enu.” Ðewohĩ wò hã mètea ŋu ɖoa nya ŋu alo wɔa dɔdeasiwo o le ŋukpe ta, alo le esi nèsusui be yemate ŋu awɔe o ta. Ne ele alea la, ke do gbe ɖa nàbia Yehowa be wòakpe ɖe ŋuwò nàɖu vɔvɔ̃ dzi. Akpe ɖe ŋuwò abe ale si ko wòkpe ɖe ame gbãtɔ siwo kpɔ gome le Teokrasi Subɔsubɔ Sukua me ŋu ene.—Xlẽ Psalmo 32:8.\nTso ƒe 1943 me la, woɖo Gilead Sukua dela siwo wu 8,500 ɖe dukɔ 170 me\n16. (a) Taɖodzinu kae nɔ Gilead Sukua ŋu tsã? (b) Taɖodzinu kae va le eŋu tso ƒe 2011 me?\n16 Mawu ƒe habɔbɔa le hehe nam mí to Gilead Sukua hã dzi. Suku sia ƒe taɖodzinu ɖekae nye be wòakpe ɖe edelawo ŋu be woatu didi si le wo me ɖe nya nyuia gbɔgblɔ ŋu la ɖo. Tso esime Gilead Sukua dze egɔme le ƒe 1943 me la, wona hehe nɔvi siwo wu 8,500 heɖo wo ɖe dukɔ 170 me. Eye tso ƒe 2011 me la, mɔɖela veviwo, dzikpɔla mɔzɔlawo, Betel dɔwɔlawo, alo dutanyanyuigblɔla siwo mede Gilead Sukua haɖe o la kpemee wole na suku sia.\n17. Nu kae le dodom tso Gilead Sukua ƒe hehenanaa me?\n17 Ðe Gilead Sukua le vi ɖema? Ɛ̃, ele vi ɖem ko! Bu nu si dzɔ le Japan ŋu kpɔ. Le August 1949 me la, gbeƒãɖela siwo nɔ dukɔa me la mede ewo o. Gake kaka ƒe ma ƒe nuwuwu naɖo la, woɖo dutanyanyuigblɔla 13 ɖa wova nɔ kpekpem ɖe wo ŋu. Egbea, gbeƒãɖela 216,000 sɔŋ ye le Japan, eye xexlẽme ma ƒe afã kloe nye mɔɖelawo!\n18. Suku bubu kawoe le mía si?\n18 Suku bubu geɖewo le mía si, abe Fiaɖuƒe Subɔsubɔ Suku, Mɔɖelawo Ƒe Subɔsubɔ Suku, Fiaɖuƒe Nyanyuigblɔlawo Ƒe Suku, Nutome Sue Dzikpɔlawo Kple Wo Srɔ̃wo Ƒe Suku, kpakple Alɔdzekɔmiti Me Tɔwo Kple Wo Srɔ̃wo Ƒe Suku ene. Wona hehe nɔviŋutsu kple nɔvinyɔnu geɖewo to suku siawo dzi hedo ŋusẽ woƒe xɔse. Eme kɔ ƒãa be Yesu yi edzi le hehe nam ame geɖewo.\n19. Nya kae Nɔviŋutsu Rusell gblɔ tso gbeƒãɖeɖedɔa ŋu, eye aleke esia le eme vam?\n19 Ƒe 100 kple edzivɔe nye esia Mawu Fiaɖuƒea le dzi ɖum. Le ƒe siawo katã me la, míaƒe Fia, Yesu Kristo, le mɔ fiam mí le gbeƒãɖeɖedɔa me. Le keke ƒe 1916 me ke la, Nɔviŋutsu Russell xɔe se vevie be woaɖe gbeƒã nya nyuia wòakeke ta aɖo xexe bliboa me. Egblɔ be: “Dɔa le ta kekem kabakaba, eye agakeke ta ɖe edzi, elabena ele be woaɖe gbeƒã ‘fiaɖuƒeŋutinya nyuia’ afia amewo le xexe bliboa me.” (Faith on the March, si A. H. Macmillan ta, axa 69) Dɔ ma le edzi yim egbea! Míeda akpe na Yehowa, ŋutifafa Mawu la, be ena nu sia nu si hiã la mí be míawɔ eƒe lɔlɔ̃nu ɖaa!\n^ mm. 2 Anɔ eme be ƒuƒoƒo ma me tɔ akpa gãtɔ va zu Kristotɔwo. Nu ka tae míegblɔe alea? Elabena apostolo Paulo yɔ wo be “nɔvi . . . alafa atɔ̃.” Egagblɔ hã be, wo “dometɔ akpa gãtɔ kpɔtɔ le mía dome, ke wo dometɔ aɖewo hã dɔ alɔ̃ le ku me.” Eya ta edze abe Paulo kple Kristotɔ bubuwo dze si ame siwo nɔ eteƒe esime Yesu de sea be woaɖe gbeƒã la ene.\nYehowa le “nu nyui sia nu nyui” nam mí be wòakpe ɖe mía ŋu le gbeƒãɖeɖedɔa me. Nu nyui siawo ƒe ɖewoe nye dɔwɔnuwo, mɔnu vovovowo kple hehe si hiã


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nAMEKA sie ŋusẽ le be wòaɖo nyui kple vɔ̃ ŋuti dzidzenuwo? Biabia ma fɔ ɖe te le keke amegbetɔ ƒe ŋutinya ƒe gɔmedzeɣi ke. Biblia-gbalẽ si nye Mose ƒe Agbalẽ Gbãtɔ gblɔ be Mawu tɔ asi ati aɖe koŋ dzi Eden-bɔa me be enye “sidzedze nyui kple vɔ̃ ƒe ati.” (Mose I, 2:9) Mawu gblɔ na ame eve gbãtɔ la bena woagaɖu ati sia ƒe tsetse o. Gake, Mawu ƒe futɔ, Satana Abosam, do susua ɖa be ne woɖu ati sia ƒe tsetse la, woƒe ŋkuwo “lãʋu” eye woanɔ “abe Mawu ene, anya nyui kple vɔ̃.”—Mose I, 2:16, 17; 3:1, 5; Nyaɖeɖefia 12:9.\nEle be Adam kple Xawa natso nya me—ɖe woawɔ ɖe nyui kple vɔ̃ ƒe dzidzenu siwo Mawu ɖo la dzi loo alo ɖe woawɔ ɖe woa ŋutɔwo tɔ dzia? (Mose I, 3:6) Wotiae be yewomaɖo to Mawu o eye woɖu atia ƒe tsetse. Nukae nuwɔna tsɛ ma ɖe fia? Esi wogbe wɔwɔ ɖe se si Mawu de na wo dzi ta la, woɖee fia be eme anyo na yewo kple yewoƒe dzidzimeviwo wu ne yewo ɖo nyui kple vɔ̃ ŋuti dzidzenuwo na yewo ɖokui. Dzidzedze kae ameƒomea kpɔ tso agbagbadzedze be yewoawɔ nu abe Mawu ene to woa ŋutɔwo ƒe dzidzenuwo ɖoɖo na wo ɖokui me?\nEsi Encyclopædia Britannica dzro nusi xexemenunyala xɔŋkɔwo fia le ƒe alafa siwo va yi me me vɔ la, egblɔ be tso Hela xexemenunyala Socrates ŋɔli va ɖo ƒe alafa 20 lia me la, “woʋli nya” enuenu “le nusi tututu nyuiwɔwɔ kpakple nyui kple vɔ̃ ƒe dzidzenu anye la ŋu.”\nLe kpɔɖeŋu me, Sophisttɔwo nye ƒuƒoƒo xɔŋkɔ aɖe nɔ Hela nufialawo dome le ƒe alafa atɔ̃lia D.M.Ŋ. me. Wofia nu be ame hahoowo ƒe nukpɔsusu dzie wonɔa te ɖo ɖoa nyui kple vɔ̃ ƒe dzidzenuwo. Nufiala siawo dometɔ ɖeka gblɔ be: “Nusianu si ko du aɖe me tɔwo buna nu dzɔdzɔe eye be esɔ la nyea nusiwo dzɔ hesɔ na du ma, zi alesi wonya lɔ̃ ɖe edzi ko.” Le nya sia nu la, ele be Jodie, si ƒe nya míegblɔ le nyati si do ŋgɔ me la, naɣla gaa le esi eƒe nutoa, alo “du,” me tɔ akpa gãtɔ awɔe nenema ta.\nImmanuel Kant, si nye ƒe alafa 18 lia me xexemenunyala xɔŋkɔ aɖe, ya gblɔ nya si to vovo. Magazine si nye Issues in Ethics gblɔ be: “Immanuel Kant kple ame bubu siwo le abe eyama ene . . . ƒo nu tso gome si le amea ŋutɔ si be wòawɔ eya ŋutɔ ƒe nyametsotso ŋu.” Le Kant ƒe susua nu la, ne Jodie menya xɔ ame aɖeke ƒe gomenɔamesi le esi o ko la, nusi woawɔ la nye eya ŋutɔ ƒe nya. Mele be wòaɖe mɔ ame hahooawo ƒe nukpɔsusu naɖo dzidzenuwo nɛ o.\nAleke Jodie kpɔ gbetɔame sia gbɔe? Etia nukpɔsusu etɔ̃lia. Ewɔ ɖe Yesu Kristo, amesi ƒe agbenyuinɔnɔ ƒe dzidzenuwo Kristotɔwo kple amesiwo menye Kristotɔwo o siaa kafu la, ƒe nufiafia dzi. Yesu fia nu be: “Eyaŋuti nusianu, si mielɔ̃na bena, amewo nawɔ na mi la, miawo hã miwɔ nenema ke na wo.” (Mateo 7:12) Jodie tsɔ United States ƒe ga dɔlar 82,000 la na nyɔnu si na dɔae la, nyɔnua ƒe nu koe ku. Esi wobia Jodie be nukatae metsɔ gaa o la, eɖe eme be Yehowa Ðasefoe yenye eye wògblɔ be: “Gaa menye tɔnye o.” Jodie wɔ ɖe Yesu ƒe nya si woŋlɔ ɖe Biblia me le Mateo 19:18 be “megafi fi o” la dzi.\nÐe Ame Hahoowo ƒe Nukpɔsusu Nye Mɔfianu si Dzi Woaka Ðoa?\nÐewohĩ ame aɖewo agblɔ be Jodie tsi bome ŋutɔ be wòwɔ nuteƒe. Gake ame hahoowo ƒe nukpɔsusu menye mɔfianu si dzi woaka ɖo o. Le kpɔɖeŋu me, nenye amesiwo dometɔ akpa gãtɔ xɔe se be ɖeviwo tsɔtsɔ asa vɔe sɔ, abe alesi ame aɖewo bui va yi ene, domee nènɔ la, ɖe ema awɔe be nuwɔna ma na sɔa? (Fiawo II, 16:3) Ke ne amesiwo bua amelãɖuɖu be enye nusi sɔ domee wodzi wò ɖo ya ɖe? Ðe ema afia be amelãɖuɖu menye nugbegblẽ oa? Nuwɔna aɖe ƒe ŋkɔxɔxɔ mefiana be esɔ o. Blema kee Biblia xlɔ̃ nu le mɔ̃ ma ŋu, be: “Meganɔ ha yome le nu vlo wɔwɔ me o.”—Mose II, 23:2.\nYesu Kristo gblɔ susu bubu si tae wòle be míaɖɔ ŋu ɖo le tenɔnɔ ɖe ame hahoowo ƒe nukpɔsusu dzi le nyui kple vɔ̃ ŋuti nyametsotso wɔwɔ me ɖo. Eɖee fia be Satanae nye ‘xexeame ƒe fia.’ (Yohanes 14:30; Luka 4:6) Satana zãa eƒe ɖoƒea tsɔ blea ‘xexeame katãe.’ (Nyaɖeɖefia 12:9) Eyata ne nusi ame geɖe lɔ̃a wɔwɔ ko dzie nènɔa te ɖo tsoa nyame le nyui kple vɔ̃ ŋuti la, ɖewohĩ àva nɔ lɔlɔ̃m ɖe Satana ƒe dzidzenuwo dzi, eye ɖikeke mele eme o be afɔku anɔ eme godoo.\nÐe Nàte Ŋu Aka Ðe Wò Ŋutɔ Wò Nyametsotso Dzia?\nEkema ɖe wòle be ame ɖesiaɖe naɖo nusi nye nyui kple nusi nye vɔ̃ ŋuti dzidzenuwo na eɖokuia? Biblia gblɔ be: “Megaɖo dzi ɖe wò gɔmesese ŋu o.” (Lododowo 3:5) Nukatae? Elabena amegbetɔwo katã nyi gbɔdzɔgbɔdzɔ aɖe si ƒo ke ɖe to ɖe mía me, si ate ŋu agblẽ míaƒe nyametsotsowo wɔwɔ me la, ƒe dome. Esi Adam kple Xawa dze aglã ɖe Mawu ŋu la, wolɔ̃ ɖe ametrɔtomela ɖokuitɔdila Satana ƒe dzidzenuwo dzi eye wotiae be wòanye yewoƒe gbɔgbɔmefofo. Esia na wogblẽ domenyinu gbegblẽ aɖe—si nye dzi alakpatɔ si te ŋu dea dzesi nu nyui gake dina vevie be yeawɔ vɔ̃ la—ɖi na woƒe dzidzimeviwo.—Mose I, 6:5; Romatɔwo 5:12; 7:21-24.\nEsi Encyclopædia Britannica nɔ agbenɔnɔ ŋuti sewo me dzrom la, egblɔ be: “Ne amewo nya nusi sɔ be woawɔ gake gbe ewɔwɔ hewɔ nusi nye woa ŋutɔwo ƒe didi dzi la menye nukunu boo aɖeke o. Alesi woawɔ ana ame mawo nanya nusitae wòle be woawɔ nusi sɔ ɖo la nye kuxi gã le Ɣetoɖoƒe agbenɔnɔ ŋuti sewo ƒe ŋusẽ kpɔkpɔ ɖe ame dzi me.” Biblia gblɔe wòsɔ ale: “Ame ƒe dzi la, alakpatɔ wònye wu nuwo katã, nu gbegblẽ wònye, ameka ahadze sii ma?” (Yeremya 17:9) Ðe nàka ɖe ame aɖe si wonya nyuie be enye alakpatɔ kple ame gbegblẽ la dzia?\nLe nyateƒe me la, ŋutete le amesiwo mexɔ Mawu dzi se o gɔ̃ hã si be woawɔ nu dzeame ahatu agbenɔnɔ ŋuti se siwo wɔa dɔ eye bubu le wo ŋu hã ɖo. Gake zi geɖe la, woƒe agbenɔnɔ gɔmeɖose nyuiawo ɖea Biblia ƒe gɔmeɖosewo fiana. Togbɔ be amesiawo melɔ̃na ɖe edzi be Mawu li o hã la, woƒe nukpɔsusuwo ɖenɛ fiana be ŋutete le wo si le ememe be woaɖe Mawu ƒe nɔnɔme afia. Esia ɖo kpe edzi be, “Mawu ƒe nɔnɔme nue” wowɔ ameƒomea ɖo le gɔmedzedzea me abe alesi Biblia ɖee fia ene. (Mose I, 1:27; Dɔwɔwɔwo 17:26-28) Apostolo Paulo gblɔ be: “Amesiawo ɖee fia be woŋlɔ sea ɖe yewoƒe dziwo me.”—Romatɔwo 2:15, NW.\nEle eme baa be nusi nyo la nyanya to vovo kura tso agbenyuinɔnɔ ŋutete tsɔtsɔ awɔ nusi nyo lae gbɔ. Alekee agbenyuinɔnɔ ŋutete si hiã la wɔna va sua ame si? Esi wònye be dzi lae ʋãa ame hafi wòwɔa nu ta la, lɔlɔ̃ si le ame si tutuɖo na Biblia la Ŋlɔla, Yehowa Mawu, ate ŋu akpe ɖe amea ŋu be ŋusẽ ma nasu esi.—Psalmo 25:4, 5.\nŊusẽ Kpɔkpɔ Atsɔ Awɔ Nyuie\nAfɔ gbãtɔ si ame aɖe bene wòasrɔ̃ alesi wòalɔ̃ Mawue nye be wòakpɔ alesi gbegbe susu le eƒe sededewo me eye wowɔa dɔe la adze sii. Apostolo Yohanes gblɔ bena: “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.” (Yohanes I, 5:3) Le kpɔɖeŋu me, aɖaŋuɖoɖo nyuiwo le Biblia me siwo ate ŋu akpe ɖe ɖeviwo ŋu be woanya nyui kple vɔ̃ ne wole nyametsotso wɔm le aha muamewo nono, atikevɔ̃ɖizazã, alo gbɔdɔdɔ do ŋgɔ na srɔ̃ɖeɖe ŋu. Biblia ate ŋu akpe ɖe srɔ̃tɔwo ŋu woanya alesi woakpɔ masɔmasɔwo gbɔe, eye ate ŋu ana mɔfiame dzilawo woatsɔ ahe wo viwoe. * Ne ɖeviwo kple ame tsitsiwo siaa tsɔ Biblia ƒe agbenyuinɔnɔ ƒe dzidzenuwo wɔ dɔe la, eɖea vi na wo sɔsɔe metsɔ le ɖoƒe si wole le hadome, woƒe agbalẽnyanya, alo dekɔnu me o.\nAbe alesi ko nuɖuɖu si me nunyiame le doa ŋusẽ wò nèwɔa dɔe ene la, nenema kee Mawu ƒe Nya xexlẽ ado ŋusẽ wò nànɔ agbe ɖe eƒe dzidzenuwo nu. Yesu tsɔ Mawu ƒe nyawo sɔ kple nuɖuɖu si léa agbe ɖe te. (Mateo 4:4) Egblɔ be: “Nye nuɖuɖu enye bena, mawɔ amesi dɔm ɖa la ƒe lɔlɔ̃nu.” (Yohanes 4:34) Mawu ƒe Nya sɔsrɔ̃ kpe ɖe Yesu ŋu wòte ŋu nɔ te ɖe tetekpɔwo nu hewɔ nyametsotso nyuiwo.—Luka 4:1-13.\nÐewohĩ Mawu ƒe Nya la sɔsrɔ̃ bene wòatsi susu me na wò kple lɔlɔ̃ ɖe eƒe dzidzenuwo dzi asesẽ na wò le gɔmedzedzea me. Gake ɖo ŋku edzi be esime nènye ɖevi la, ɖewohĩ nuɖuɖu aɖewo siwo nyo na wò la ɖuɖu mevivia nu wò o. Ke hã, be nàte ŋu atsi nyuie la, ehiã be nàsrɔ̃ alesi woɖua nuɖuɖu nyui mawoe. Nenema kee ɣeyiɣi aɖewo ava yi hafi Mawu ƒe dzidzenuwo nava nyo ŋuwò. Ne èyi edzi kpɔ ŋudzedze ɖe wo ŋu la, àtsi ava lɔ̃ wo eye nàva sẽŋu le gbɔgbɔ me. (Psalmo 34:9; Timoteo II, 3:15-17) Àsrɔ̃ alesi woaɖo ŋu ɖe Yehowa ŋui eye wòaʋã wò be “nàwɔ nyui.”—Psalmo 37:3.\nÐewohĩ Jodie ƒe nɔnɔmea madze ŋgɔ wò gbeɖe o. Ke hã, èwɔa agbenɔnɔ ŋuti nyametsotsowo, sueawo kple gãwo siaa, gbesiagbe. Eyata Biblia le nu xlɔ̃m wò be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” (Lododowo 3:5, 6) Menye ɖeko ŋuɖoɖo ɖe Yehowa ŋu aɖe vi na wò fifia ko evɔ o, ke boŋ aʋu agbe mavɔ nɔnɔ ƒe mɔnukpɔkpɔ hã ɖi na wò, elabena toɖoɖo Yehowa Mawu ƒe mɔ la kplɔa ame yia agbe mee.—Mateo 7:13, 14.\n^ mm. 18 Biblia ƒe aɖaŋuɖoɖo nyui siwo ku ɖe nya sia kple nya vevi bubuwo ŋu la le agbalẽ siwo nye Questions Young People Ask—Answers That Work kple Nusi Gbɔ Ƒome ƒe Dzidzɔkpɔkpɔ Tsona, siwo Yehowa Ðasefowo ta me.\nVivimeŋusẽwo ate ŋu anɔ megbe na ame hahoowo ƒe nukpɔsusuwo\nƑe gbogbo aɖewo enye sia si xexemenunyalawo le nya ʋlim le nyui kple vɔ̃ ŋu\nMenye ɖeko Biblia kpena ɖe mía ŋu míekpɔa vovototo si le nyui kple vɔ̃ dome ko o ke boŋ ekpena ɖe mía ŋu be míawɔ nyui\nƉoe Ɖe Amewo Ɖoe Ɖe Amewo Nyui Kple Vɔ̃—Aleke Nàde Vovototo Wo Domee?\nw04 12/1 axa 4-7


Kpɔ ɖa, Mawu enye nye xɔname, dzi le ƒonye, nyemavɔ̃ o; elabena nye ŋusẽ kple nye hadzidzi enye Yehowa, ẽ, Yehowa, eye eya zu nye xɔname! Eye miadu tsi le xɔname ƒe vudowo me kple dzidzɔ\n2 Korintotɔwo 12:10-11\n Eyata mekpɔa ŋudzedze nyui le gbɔdzɔgbɔdzɔwo me, le ŋutasesẽwo me, le hiãkamewo me, le yometitiwo me, le xaxawo me le Kristo ŋuti; elabena ne megbɔdzɔ la, ekema mesẽa ŋu. Mezu bometsila; gake miawoe zi dzinye. Elabena nye la miawoe lakafum hafi; elabena nyemetsi megbe le naneke me le apostolo, siwo ko akpa la ŋu o, wònye nyemenye naneke hafi o.\nViwo, migana miatsɔ nya kple aɖe alɔ̃ amee o, ke boŋ miatsɔ nuwɔwɔ kple nyateƒe alɔ̃ amee.\n5 Mose 33:29-30\n Woayra wò Israel! Ameka ɖe nuwo? Dukɔ, si Yehowa ɖe, amesi nye wò akpoxɔnu kple xɔwòla, kpakple wò dziɖuɖu ƒe yi! Wò futɔwo avivi nu me na wò, ke wò la ànyã avuzi le wo dzi. Esi Mose lia Nebo-to la hede Pisga tame le Moab-tagba le Yerixo kasa la, Yehowa na wòkpɔ anyigba blibo la tso Gilead vaseɖe Dan,\nKpɔ ɖa, woayra amegbetɔ, si Mawu hea to na, eyata megado vlo ŋusẽkatãtɔ ƒe tohename o.\nAmesi léa to de nya ŋu la, eƒe esi sua nyui dzi; amesi ɖoa dzi ɖe Yehowa ŋu la, woayrae!\n Yehowa ƒe nu nenyo ŋuwò, eye wòana nusi wò dzi di la wò. Tsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe. Ahe wò dzɔdzɔenyenye ɖe go abe kekeli ene, kple wò nya dzɔdzɔe ɖe go abe ŋɖɔkutsu ene. Zi kpi na Yehowa kpoo, eye nakpɔ esinu! Dzi megaku wò ɖe amesi ƒe mɔwo dzea dzi nɛ, kple ŋutsu, si nye ayetɔ la ŋu o! Wò dɔmedzoe nu nefa, eye nadzudzɔ dzikudodo; dzi megaku wò o, elabena nu vɔ̃ɖi ko nayi wɔwɔ ge! Elabena woatsrɔ̃ ame vlowo, ke amesiwo kpɔa mɔ na Yehowa la, woanyi anyigba la dome. Ekpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe eleƒe la, màgakpɔe o. Ke eme ɖihiãwo enyi anyigba la dome, eye dzi adzɔ wo ɖe ŋutifafa gbogbo la ŋuti. Ame vɔ̃ɖi ɖoa vɔ̃ ɖe ame dzɔdzɔe la ŋu, eye wòɖua aɖukli ɖe eŋu. Aƒetɔ la le ekom, elabena ekpɔ be, eƒe ŋkeke li gbɔna. Ame vɔ̃ɖiwo di yi, eye wova woƒe da me, ne woaxlã hiãtɔwo kple ame dahewo ɖe anyi, eye woawu amesiwo ƒe zɔzɔme to mɔ ɖeka la.


The Bible Students Use Radio in Canada | Nu Nyui Siwo Le Míaƒe Nudzraɖoƒe\n“Fia Wò Lɔlɔ̃num Mawɔ”\nWoƒe Nu Siwo Gbɔ Edzi La Kpɔ Hiahiã Aɖe Gbɔ\nYesu Ðo Ðokuibɔbɔ Ƒe Kpɔɖeŋu Ði\nWɔ Ðokuiwò Suetɔ\nAleke Yehowa Ƒe Tsɔtsɔke Ate Ŋu Aɖe Vi Na Wòe?\n‘Emae Nye Gbedeasi Nyuitɔ Kekeake Si Amewo Se Kpɔ’\nGbetakpɔxɔ—Tata Si Míesrɔ̃na | November 2012\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\nNu Nyui Siwo Le Míaƒe Nudzraɖoƒe\nNƆVIŊUTSU George Naish le asi fiam atikpo siwo woli kɔ ɖi, siwo dometɔ ɖe sia ɖe didi meta 18 la, le aʋawɔnuwodzraɖoƒe si le Saskatoon, Saskatchewan, Canada, hebia be: “Nu kae wowɔna kple nu mawo katã? Woɖo eŋu nɛ be wozã atiawo tsɔ tu kaklãnaxɔ kɔkɔwo le Xexemeʋa I wɔɣi. Nɔviŋutsu Naish gblɔ emegbe be: ‘Eva susu me nam be míate ŋu azã atikpo mawo atsɔ atu radiodɔwɔƒe ƒe antenna kɔkɔwo, eye ɣemaɣie wòva susu me na mí be míatu teokrasi radiodɔwɔƒe aɖe.’ Le ƒe ɖeka pɛ ko megbe le ƒe 1924 me la, radiodɔwɔƒe si woyɔ be CHUC la dze dɔwɔwɔ gɔme. Enye radiodɔwɔƒe gbãtɔ siwo dzi wogblɔa mawunya le le Canada la dometɔ ɖeka.\n(1) Radiodɔwɔƒe si le Edmonton, Alberta (2) Nɔviŋutsu aɖe le dɔ wɔm le radionyaɖoɖamɔ ŋuti nuwo ŋu le Toronto, Ontario\nEsi Canadanyigba ƒe lolome de sɔsɔ ge kple Europa ta la, susu nyui aɖee wònye be woawɔ ɖaseɖiɖidɔa to radio dzi le dukɔ ma me. Florence Johnson, ame si wɔ dɔ le radiodɔwɔƒea le Saskatoon la gblɔ be: “Míeda akpe be míaƒe radiowo zazã na ame gbogbo aɖewo siwo gbɔ míawo ŋutɔwo míate ŋu ayi o la se nyateƒea. Esi wònye be radio nye nutovɛ yeye aɖe ɣemaɣi ta la, amewo dina vevie be yewoase radio dzi nyatakaka ɖe sia ɖe.” Kaka ƒe 1926 naɖo la, radiodɔwɔƒewo nɔ Biblia Nusrɔ̃viawo (si nye ale si woyɔa Yehowa Ðasefowoe ɣemaɣi la) ŋutɔwo si le Canada ƒe dugã ene me. *\nCHUC radiodɔwɔƒe si le Saskatoon, Saskatchewan\nNe ènɔ anyi ɣemaɣi eye nèʋu radio mawo dometɔ ɖeka la, nya kae nàse? Zi geɖe la, hadziha siwo tsoa hame siwo le nutoa me me la va dzia ha esime ame bubuwo nɔa haƒonuwo ƒom ɖe edzi eye haƒoha suewo gɔ̃ hã kpena ɖe wo ŋu ɣeaɖewoɣi. Gake nu vevitɔe nye be, nɔviawo ƒoa nuƒowo eye wowɔa numedzodzrowo tso Biblia me nyawo ŋu. Nɔvinyɔnu Amy Jones, ame si kpɔ gome le numedzodzroawo wɔwɔ me la ɖo ŋku edzi be: “Ne míele gbeadzi eye meyɔ nye ŋkɔ na aƒemenɔlawo la, wogblɔna ɣeaɖewoɣi be, ‘Ɛhɛ̃, nyateƒee, mesea wò ŋkɔ le radio dzi.’”\n“Nyaselawo ƒoa ka ale gbegbe be míetea ŋu ƒoa nu na wo katã o”\nBiblia Nusrɔ̃vi siwo le Halifax, Nova Scotia, la zã radio dzi wɔna yeye aɖe ɣemaɣi—enyea numedzodzro aɖe si wowɔna eye nyaselawo tea ŋu ƒoa ka hebiaa nya tso Biblia me nyawo ŋu. Nɔviŋutsu aɖe ŋlɔ bena: “Amewo kpɔ dzidzɔ ɖe wɔna sia ŋu ale gbegbe. Nyaselawo ƒoa ka ale gbegbe be míetea ŋu ƒoa nu na wo katã o.”\nAbe ale si wònɔ le apostolo Paulo ƒe ɣeyiɣia me ene la, ame aɖewo xɔ Biblia Nusrɔ̃viawo ƒe gbedeasia, gake ame bubuwo ya tsi tsitre ɖe wo ŋu. (Dɔw. 17:1-5) Nyasela aɖewo kpɔ dzidzɔ ɖe gbedeasia ŋu. Le kpɔɖeŋu me, esi Hector Marshall se Biblia Nusrɔ̃viawo ƒo nu tso agbalẽ si woyɔna be Studies in the Scriptures (Études des Écritures) la ŋu le radioa dzi la, edɔ agbalẽa ƒe babla adeawo. Eŋlɔ emegbe be: “Mesusui be agbalẽawo akpe ɖe ŋunye mafia nu le Kwasiɖagbe sukua me.” Gake kaka Hector nawu Babla I xexlẽ nu la, etso nya me hedo le sɔlemeha si me wònɔ la me. Eva zu nya nyui gblɔla aɖe si me dzo nɔ, eye wòsubɔ Yehowa nuteƒewɔwɔtɔe va de asi na eƒe kugbe le ƒe 1998 me. Esi amewo se nuƒo si ƒe tanyae nye “Fiaɖuƒea, Xexea Me Ƒe Mɔkpɔkpɔ La” le radio dzi le Nova Scotia ƒe ɣedzeƒe la, Asrafomegã J. A. MacDonald gblɔ na nɔviŋutsu aɖe si le nutoa me le ŋkeke si kplɔe ɖo dzi be: “Etsɔ si va yi la, ame siwo le Cape Breton Ƒukpoa dzi se gbedeasi aɖe si nye nyuitɔ kekeake si amewo se kpɔ le xexea ƒe akpa sia.”\nGake sɔlemehaŋgɔnɔlawo ya do dziku. Katolikotɔ aɖewo siwo le Halifax la do ŋɔdzi na radiodɔwɔƒewo be yewoakaka radiodɔwɔƒe si aɖe mɔ na Biblia Nusrɔ̃viawo woawɔ woƒe wɔnawo le woƒe radio dzi la. Subɔsubɔhakplɔlawo ƒlɔ dzo ɖe dziɖuɖua te ale gbegbe be, le ƒe 1928 me la, dziɖuɖua ɖe gbeƒãe le vo me be yewomagaɖe mɔ na Biblia Nusrɔ̃viwo ƒe radiodɔwɔƒewo ake o. Esia wɔe be nɔviawo ma agbalẽvi aɖe si ƒe tanyae nye Who Owns the Air? (Ame Ka Tɔe Nye Ya La?)—gbedeasi si le eme la ƒo nu tsi tre ɖe nyametsotso masɔmasɔ ma ŋu. Ke hã dziɖuɖumegãwo gbe kokoko be yewomagaɖe mɔ na Biblia Nusrɔ̃viawo azɔ be woƒe radiodɔwɔƒewo nawɔ dɔ o.\nÐe esia na dzo si nɔ Yehowa subɔlawo ƒe ƒuƒoƒo sue si nɔ Canada la me ɖe gbeƒãɖeɖedɔa ŋu la nu tsia? Nɔvinyɔnu Isabel Wainwright gblɔ be: “Edze le gɔmedzedzea me keŋ abe ɖe futɔwo kpɔ dziɖuɖu gã aɖe ene. Gake menyae be Yehowa ate ŋu axe mɔ na esia ne ɖe wòwɔ ɖeka kple eƒe tameɖoɖo. Eya ta esia anya fia be ɣeyiɣia de be míatrɔ ɖe gbeƒãɖeɖemɔnu bubu aɖe si nyo wu la ŋu be míaɖe gbeƒã Fiaɖuƒe ŋuti nya nyuia.” Le esi Biblia Nusrɔ̃vi siwo le Canada naku ɖe radio dzi ɖaseɖiɖidɔa ŋu goŋgoŋ teƒe la, wotrɔ woƒe susu ɖe amewo gbɔ yiyi le woƒe aƒewo me ŋu. Gake kakaɖedzitɔe la, radiodziɖaseɖiɖidɔa wɔ akpa vevi aɖe le gbeƒãɖeɖe ‘gbedeasi nyuitɔ kekeake si amewo se kpɔ’ la me ɣemaɣi.—Nu nyui siwo le míaƒe nudzraɖoƒe le Canada.\n^ mm. 4 Be woate ŋu aɖe gbeƒã le radiowo dzi la, Canada nɔviawo xea fe ɖe ɣeyiɣi siwo wozãna le radiodɔwɔƒe bubuwo dzi na esiawɔwɔ la ta.\nGBETAKPƆXƆ—TATA SI MÍESRƆ̃NA November 2012


1 Mose 16 | Biblia Le Internet Dzi | Xexe Yeye Gɔmeɖeɖe\nHagar kple Ismael (1-16)\n16 Ke Abram srɔ̃ Sarai medzi vi aɖeke nɛ o,+ gake kosi aɖe le Sarai si, si nye Egiptetɔ, eŋkɔe nye Hagar.+ 2 Eya ta Sarai gblɔ na Abram be: “Yehowa xe nye vidzidɔ. Meɖe kuku, dɔ kple nye kosi la. Ðewohĩ adzi viwo nam.”+ Eya ta Abram ɖo to Sarai ƒe gbe. 3 Esi Abram nɔ Kanaan-nyigba dzi ƒe ewo megbe la, Abram srɔ̃ Sarai tsɔ eƒe kosi Egiptetɔ Hagar na srɔ̃a wòɖe. 4 Ale Abram dɔ kple Hagar eye wòfɔ fu. Ke esi wòkpɔ be yefɔ fu ko la, megabua eƒe aƒenɔ ɖe ɖeke me o. 5 Eye Sarai gblɔ na Abram be: “Vevesese si dom wole nam la tso gbɔwò. Nye ŋutɔe ɖe asi le nye kosi la ŋu na wò,* ke esi wòkpɔ be yefɔ fu ko la, megabuam ɖe ɖeke me o. Yehowa nadrɔ̃e le nye kpli wò dome.” 6 Eye Abram gblɔ na Sarai be: “Kpɔ ɖa! Wò kosi la le asiwò me. Wɔ nu si nyo ŋuwò la ɖe eŋu.” Ale Sarai bɔbɔe ɖe anyi, eye kosi la si le egbɔ. 7 Emegbe Yehowa ƒe dɔla kpɔe le vudo aɖe si le gbedzi le Sur+ mɔ dzi la to. 8 Eye wòbiae be: “Sarai ƒe kosi Hagar, afi kae nètso, eye afi ka yim nèle?” Eɖo eŋu be: “Nye aƒenɔ Sarai nue mele sisim le.” 9 Eye Yehowa ƒe dɔla la gblɔ nɛ be: “Trɔ yi wò aƒenɔ la gbɔ, eye nàbɔbɔ ɖokuiwò ɖe ete.” 10 Yehowa ƒe dɔla la gagblɔ nɛ be: “Mana wò dzidzimeviwo nasɔ gbɔ kpaŋkpaŋ, woasɔ gbɔ ale gbegbe be womate ŋu axlẽ wo o.”+ 11 Yehowa ƒe dɔla la gblɔ kpee be: “Kpɔ ɖa! Èfɔ fu, àdzi ŋutsuvi, eye nàna ŋkɔe be Ismael;* elabena Yehowa se konyi si fam nèle le wò fukpekpe la ŋuti. 12 Ŋutsuvi la anɔ abe gbetedzi* ene. Akɔ asi dzi ɖe ame sia ame ŋu, eye ame sia ame akɔ asi dzi ɖe eya hã ŋu; eye wòanɔ teƒe si dze ŋgɔ nɔviawo katã.”* 13 Eye wòyɔ Yehowa, Ame si le nu ƒom nɛ la, ƒe ŋkɔ gblɔ be: “Mawu si kpɔa nue nènye,”+ elabena egblɔ be: “Ame si le kpɔyem lae mekpɔ le afi sia?” 14 Esia tae woyɔ vudo la be Beer-Lahai-Roi.* (Ele Kades kple Bered dome.) 15 Eye Hagar dzi ŋutsuvi na Abram, eye Abram na ŋkɔ vi si Hagar dzi la be Ismael.+ 16 Abram xɔ ƒe blaenyi vɔ ade esime Hagar dzi Ismael nɛ.\n^ Egɔmeɖeɖe tẽe, “Nye ŋutɔe tsɔ nye kosi la ɖo wò akɔnu.”\n^ Egɔmee nye “Mawu See.”\n^ Ðewohĩ efia ɖokuisinɔnɔ ƒe nɔnɔme.\n^ Agate ŋu afia, “eye wòalé fu nɔviawo katã.”\n^ Egɔmee nye “Ame Si Le Agbe Si Le Kpɔyem Ƒe Vudo.”


Hadzidzi 108—Mawu Ƒe Nuteƒewɔwɔ Ƒe Lɔlɔ̃ | Kristotɔwo Ƒe Ha\nGBE BUBU Abkhaz Acholi Afrikaans Akha Albanian Altai Amerika Tokunɔgbe Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Damara Dangme Danish Dayak Ngaju Douala Drehu Dutch Edo Efik Esan Estonian Eŋlisi Eʋegbe Faroese Fijian Finnish Fon Franse Fulfulde (Cameroon) Ga Georgian German Gokana Greek Guarani Gun Haitian Creole Herero Hiligaynon Hindi Hiri Motu Hmong (Ɣi) Hungarian Iban Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Medumba Mingrelian Mixe Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nyaneka Nyungwe Nzema Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Pidzin (Kamerun) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Ronga Runyankore Russian Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tarascan Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zapotec (Isthmus) Zulu\nMawu Ƒe Nuteƒewɔwɔ Ƒe Lɔlɔ̃\n1. Mía Mawu nye lɔlɔ̃;\nNyateƒenya sia tso dziƒo.\nLɔlɔ̃ me Yehowa dɔ Via\nWòva ku ɖe mí katã ta.\nBe dzidzɔ vavãtɔ míakpɔ,\nAkpɔ mɔ na agbe mavɔ.\nOo, mi tsikɔwuitɔwo,\nAgbetsi miva no faa!\nTsikɔwuitɔ’o miva kpɔ\nMa’u ƒe lɔlɔ̃ gã ɖa.\n2. Mía Mawu nye lɔlɔ̃;\nEƒe dɔwɔwɔwo ɖee fia\nYehowa gaɖe lɔlɔ̃ fia\nEsi wòna Kristo zu fia.\nEwɔ ŋugbedodo la dzi;\nVia Yesu le dzi ɖum fifia!\n3. Mía Mawu nye lɔlɔ̃;\nEsia naʋã mí na lɔlɔ̃.\nMíakpe ɖ’ame fafawo ŋu\nBe woate ɖe Yehowa ŋu.\nMíaɖe gbeƒã nya nyuia na wo,\nAnyo dɔme akpe wo be:\n(Kpɔ Ps. 33:5; 57:10; Ef. 1:7 hã.)\nMawu Ƒe Nuteƒewɔwɔ Ƒe Lɔlɔ̃ (Hadzidzi 108)


“Nu Si Womaŋlɔ Be Gbeɖe O” La Va Le Ɣeyiɣi Nyuitɔ Dzi | Nu Nyui Siwo Le Míaƒe Nudzraɖoƒe\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\n“Nu Si Womaŋlɔ Be Gbeɖe O” La Va Le Ɣeyiɣi Nyuitɔ Dzi\n“NU SI WOMAŊLƆ BE GBEÐE O!” Nenemae ame geɖe yɔ “Xexemewɔwɔ Ƒe Drama” lae. Eva ɖe ɣeyiɣi nyuitɔ dzi, eye ame siwo kpɔe la maŋlɔe be akpɔ gbeɖe o. Nyateƒee, “Xexemewɔwɔ Ƒe Drama” la ɖi ɖase gã aɖe tso Yehowa ŋu, eye esia he kafukafu vae nɛ. Eteƒe medidi kura hafi Hitler ƒe dziɖuɖua ti Yehowa ƒe ame siwo le Europa la yome kutɔkutɔe o. Gake nu kae nye “Xexemewɔwɔ Ƒe Drama” la?\nAgbalẽ si nye Schöpfung (Xexemewɔwɔ) mee woɖe drama yeye la ƒe ŋkɔ tsoe\nLe ƒe 1914 me la, Yehowa ƒe amewo ƒe dɔwɔƒegã si le Brooklyn, New York, U.S.A. la ɖe “Xexemewɔwɔ Ƒe Fotoɖeɖefia” ɖe go le Eŋlisigbe me. Enye gaƒoƒo enyi ƒe fotoɖeɖefia kple sinima si me amadede kple gbeɖiɖiwo le. Ame miliɔn geɖe ye kpɔ “Fotoɖeɖefia” sia le xexea me godoo. Woɖe fotoɖeɖefia sia ƒe totoɖeme hã ɖe go le ƒe 1914 me eye woyɔe be “Eureka Drama.” Gake kaka ƒe 1920 ƒeawo naɖo la, fotoawo, sinimaawo kple mɔ̃ siwo wozãna tsɔ ɖea ɖeɖefia la va do xoxo ŋutɔ. Ke hã ame gbogbo aɖewo gadi be yewoakpɔ “Fotoɖeɖefia” la. Le kpɔɖeŋu me, ame siwo le Germany ƒe du si nye Ludwigsburg la bia be, “Ɣekaɣie woagaɖe ‘Fotoɖeɖefia’ la na mí ake?” Nu ka wɔ ge míala?\nBe woagate ŋu aɖe Fotoɖeɖefia sia afia amewo ake la, Betel ƒome si le Magdeburg, Germany, la teƒenɔlawo ƒle filmwo tso nyadzɔdzɔdɔwɔƒe aɖe si le Paris, France, la si, eye woƒle fotowo le fotodɔwɔƒe siwo le Leipzig kple Dresden si le ƒe 1920 ƒeawo me. Wotrɔ asi le nu siawo kple “Fotoɖeɖefia” ƒe foto xoxo siwo gakpɔtɔ li, siwo woagate ŋu azã la ŋu.\nNɔviŋutsu Erich Frost, si nye haƒola bibi aɖe la, kpa ha siwo anɔ ɖiɖim le ɖeɖefiaawo me. Woɖe nuƒo siwo woƒo de eme la ƒe akpa aɖewo tso míaƒe agbalẽ si nye Creation (Xexemewɔwɔ) me. Eya tae wona ŋkɔ “Xexemewɔwɔ Ƒe Fotoɖeɖefia” yeye la be “Xexemewɔwɔ Ƒe Drama” ɖo.\nDidime ɖekae le Drama yeyea kple “Fotoɖeɖefia” la si—gaƒoƒo enyi—eye amewo nɔa ekpɔm vivivi fiẽ sia fiẽ. Woɖe nu siwo dzɔ le xexemewɔwɔ ƒe ŋkeke adeawo me la fia tsitotsito, wodzro Biblia kple ŋutinya bubuwo me, eye wona wòdze ƒãa be alakpasubɔsubɔ kplɔ ameƒomea trae. Woɖe “Drama” yeye la fia le Austria, Germany, Luxemburg, kple Switzerland, eye woɖee fia Germanygbedola siwo ƒo ƒu ɖe teƒe bubuwo hã.\nErich Frost kple eƒe ha si wòkpa heƒo le “Xexemewɔwɔ Ƒe Drama” la me\nErich Frost gblɔ be: “Le Dramaa ɖeƒea la, mede dzi ƒo na nɔviawo, vevietɔ haƒolawo, be woatsa le nukpɔlawo dzi ama míaƒe agbalẽ kple agbalẽvi dodzidzɔnameawo na wo le ɖiɖiɖemeɣia. Agbalẽ siwo míema to mɔnu sia dzi la sɔ gbɔ kura wu esiwo míemana tso aƒe me yi aƒe me.” Johannes Rauthe, ame si kpɔa ɖeɖefiaawo dzi le Poland kple egbegbe Czech Republic la, ɖo ŋku edzi be nukpɔla geɖe tsɔa woƒe adrɛs naa yewo be yewoava srã wo kpɔ. Wozãa adrɛs mawo trɔna yia ameawo gbɔ ɖaɖoa dze tuameɖowo kpli wo.\nLe ƒe 1930 ƒeawo me la, teƒe siwo míeɖea “Xexemewɔwɔ Ƒe Drama” le la yɔna tititi, eye amewo ƒoa nu nyui tso Yehowa Ðasefowo ŋu le afi sia afi. Kaka ƒe 1933 naɖo la, ame siwo kpɔ dramaa le Germany ade ame miliɔn ɖeka kloe. Käthe Krauss gblɔ be, “Míezɔa afɔ kilometa ewo toa avewo, togbɛwo, kple baliwo me yina ɖakpɔa Drama la gazɔnɛ nenema ke gbɔna le ŋkeke atɔ̃ siwo katã dzi woɖee fia la me.” Else Billharz hã gblɔ be: “‘Xexemewɔwɔ Ƒe Drama’ lae na meva lɔ̃ nyateƒea.”\nAlfred Almendinger gblɔ be, esi ye dada yi ɖakpɔ Dramaa hetrɔ gbɔ la, “dzi dzɔe ale gbegbe be wòyi ɖaƒle Biblia eye wònɔ nya ‘ŋutiklɔdzo’ dim le eme.” Esi mekpɔ nya ma le Biblia me o ta la, edzudzɔ sɔlemedede eye wòva xɔ nyɔnyrɔ. Erich Frost gblɔ be: “To ‘Xexemewɔwɔ Ƒe Drama’ dzi la, ame gbogbo aɖewo va nyateƒea me.”—3 Yoh. 1-3.\nƔeyiɣi si me tututu ame gbogbowo nɔ vivi dom ɖe “Drama” la ŋue Nazitɔwo va kpɔ ŋusẽ ɖe Europa ƒe akpa gãtɔ dzi. Tso ƒe 1933 ƒe gɔmedzedze la, woɖo asi Ðasefowo ƒe dɔa dzi le Germany. Tso ɣemaɣi va se ɖe xexemeʋa evelia ƒe nuwuwu le ƒe 1945 me la, woti Yehowa subɔla siwo nɔ Europa la yome vevie ŋutɔ. Wode Erich Frost gaxɔ me abe ƒe enyi sɔŋ ene. Gake etsi agbe eye emegbe wòva subɔ le Betel le Wiesbaden, Germany. Enyo ŋutɔ be “Xexemewɔwɔ Ƒe Drama” si womaŋlɔ be gbeɖe o la va ɖe ɣeyiɣi si sɔ dzi hekpe ɖe Kristotɔ geɖe ŋu dzi ɖo wo ƒo be woate ŋu ado dzi le xɔse ƒe dodokpɔ siwo va wo dzi le Xexemeʋa II me la me!—Nu nyui siwo le míaƒe nudzraɖoƒe le Germany.


Psalmowo 107 | Biblia Le Internet Dzi | Xexe Yeye Gɔmeɖeɖe\nMida akpe na Mawu ɖe eƒe nukudɔwo ta\nEkplɔ wo to mɔ dzɔdzɔe dzi (7)\nEɖi kɔ na tsikɔwuitɔwo eye wòɖi ƒo na dɔwuitɔwo (9)\nEkplɔ wo do goe tso blukɔ tsiɖitsiɖi me (14)\nEɖoa eƒe nya ɖa wòdaa gbe le wo ŋu (20)\nEɖea ame dahewo tso teteɖeanyi me (41)\n(Psalmowo 107-150) 107 Mida akpe na Yehowa, elabena eya amea nyo;+Eƒe lɔlɔ̃ si nu metsina o la li tegbee.+ 2 Ame siwo Yehowa gbugbɔ ƒle la negblɔ nya sia,Ame siwo wògbugbɔ xɔ le ketɔ la si,*+ 3 Ame siwo nu wòƒo ƒu tso anyigbawo dzi,+Tso ɣedzeƒe kple ɣetoɖoƒe,Tso dziehe kple anyiehe.+ 4 Wotsa tsaglãla le gbedzi, le gbedadaƒo;Womekpɔ mɔ si woato ayi du si me woanɔ la o. 5 Dɔ kple tsikɔ wu wo;Nu te wo* ŋu belibeli. 6 Wonɔ ɣli dom na Yehowa le woƒe xaxa me;+Eɖe wo tso woƒe hiã me,+ 7 Ekplɔ wo to mɔ dzɔdzɔetɔ dzi,+Ale be woayi du si me woanɔ la me.+ 8 Woada akpe na Yehowa+ ɖe eƒe lɔlɔ̃ si nu metsina o la ta,Kple eƒe nukudɔ siwo wòwɔ na amegbetɔviwo la ta.+ 9 Elabena eɖi kɔ na tsikɔwuitɔwo*Eye wòtsɔ nu nyuiwo ɖi ƒo na dɔwuitɔwo.*+ 10 Wo dometɔ aɖewo nɔ blukɔ tsiɖitsiɖi me,Wonɔ fu kpem le ga me eye wobɔ pã wo. 11 Elabena wogbe Mawu ƒe nya;Eye wodo vlo Dziƒoʋĩtɔ la ƒe nuxlɔ̃ame.+ 12 Ale be wòtsɔ fukpekpe bɔbɔ woƒe dzi ɖe anyi;+Wodze anyi, eye womekpɔ xɔnametɔ aɖeke o. 13 Woyɔ Yehowa be wòaxɔ na yewo le woƒe xaxa me;Eye wòɖe wo tso woƒe hiã me. 14 Ekplɔ wo do goe tso blukɔ tsiɖitsiɖi me,Eye wòtso woƒe kɔsɔkɔsɔwo.+ 15 Woada akpe na Yehowa ɖe eƒe lɔlɔ̃ si nu metsina o la ta,+Kple eƒe nukudɔ siwo wòwɔ na amegbetɔviwo la ta. 16 Elabena egbã akɔbliʋɔtruwoEye wòŋe gayibɔgametiwo.+ 17 Wokpe fu ɖe woƒe bometsitsi ta,+Ðe woƒe dzidadawo kple vodadawo ta.+ 18 Nuɖuɖu aɖeke megadzroa wo o;*Eye wogogo ku ƒe agbowo nu. 19 Woyɔa Yehowa be wòaxɔ na yewo le woƒe xaxa me;Eye wòɖea wo tso woƒe hiã me. 20 Eɖoa eƒe nya ɖa wòdaa gbe le wo ŋu,+Eye wòɖea wo tso ʋe si me wotsi la me. 21 Woada akpe na Yehowa ɖe eƒe lɔlɔ̃ si nu metsina o la ta,Kple eƒe nukudɔ siwo wòwɔ na amegbetɔviwo la ta. 22 Woasa akpedavɔ,+Eye woatsɔ aseyetsotso aɖe gbeƒã eƒe dɔwɔwɔwo. 23 Ame siwo nɔa tɔdziʋuwo me zɔa atsiaƒu dzi,Eye wotsaa asi le tsi gbanaawo dzi la,+ 24 Woawoe kpɔa Yehowa ƒe dɔwɔwɔwo,Kple eƒe nukudɔwo le tɔ goglowo dzi;+ 25 Ahom sesẽwo tuna le eƒe nya nu,+Ale be wòkɔa ƒutsotsoewo ɖe dzi. 26 Ʋuawo yia dzi boo;Eye wogadzea tsia me doo. Dzi ɖena le wo ƒo* le esi woɖo afɔku me ta. 27 Wotrona le ya nu sagasaga abe ahanomunɔwo ene,Eye woƒe aɖaŋu megava nɔa ɖeke me o.+ 28 Wodoa ɣli na Yehowa le woƒe xaxa me,+Eye wòxɔna na wo le woƒe hiã me. 29 Enana ahom la dzea akɔ anyi kpoo;Ale be ƒutsotsoewo dzea eme.+ 30 Dzi dzɔa wo be wo nu fa,Eye wòkplɔa wo yia ʋudzeƒe si dim wole. 31 Woada akpe na Yehowa ɖe eƒe lɔlɔ̃ si nu metsina o la ta,Kple eƒe nukudɔ siwo wòwɔ na amegbetɔviwo la ta.+ 32 Woadoe ɖe dzi le dukɔ la ƒe ha me,+Eye woakafui le ame tsitsiwo ƒe takpekpe* me. 33 Etrɔa tɔsisiwo wòzua gbegbeKple tsidzɔƒewo wòzua kuɖiɖinyigba,+ 34 Anyigba wɔnu la zua dzenyigba,+Le edzinɔlawo ƒe nu vɔ̃ɖi wɔwɔ ta. 35 Etrɔa gbegbe wòzua tsita,Kple kuɖiɖinyigba wòzua tsidzɔƒe.+ 36 Afi mae wònana dɔwuitɔwo nɔna,+Ne woatsò du si me woanɔ.+ 37 Wodea nukugblewo kple waingblewo,+Eye wokpɔa agblemenuwo fũu.+ 38 Eyraa wo, ale be wosɔa gbɔ ŋutɔ;Menana woƒe nyiwo dzi ɖena kpɔtɔna o.+ 39 Ke wogazua ʋɛ eye wobɔbɔa wo ɖe anyi,Le teteɖeanyi, xaxa kple nuxaxa geɖe ta. 40 Etrɔa vlododo kɔna ɖe bubumewo dziAle be wònana wotsaa tsaglãla le gbegbe, afi si mɔ aɖeke mele o.+ 41 Ke eɖea ame dahewo* tso teteɖeanyi me,+Eye wònana woƒe ƒomewo dzina ɖe edzi abe alẽha ene. 42 Ame dzɔdzɔewo kpɔe, eye wotso aseye;+Ke ame madzɔmadzɔwo katã mia nu.+ 43 Ame si nye nunyala alé ŋku ɖe nu siawo ŋu+ Eye wòade ŋugble le Yehowa ƒe amenuveve geɖeawo ŋu nyuie.+\n^ Alo, “ketɔ la ƒe ŋusẽ te.”\n^ Egɔmeɖeɖe tẽe, “woƒe luʋɔ.”\n^ Alo, “luʋɔ siwo tsikɔ le wuwum.”\n^ Alo, “luʋɔ siwo dɔ le wuwum.”\n^ Alo, “Nuɖuɖu ɖe sia ɖe nyɔa ŋu na woƒe luʋɔ.”\n^ Alo, “Woƒe luʋɔ lólona gbanaa.”\n^ Alo, “adaŋu.”\n^ Alo, “ekɔa ame dahewo ɖe dzi.”


GBE BUBU Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Moore Myanmar Polish Portuguese Romanian Sepedi Setswana Silozi Slovak Slovenian Swahili Tsonga Turkish Ukrainian\nNu ka tae Biblia yɔa gbɔdɔnuwɔna gbɔmewo tɔna ɖe alakpamawu Baal subɔsubɔ ŋu?\nVidzidzi ƒe mawu koŋue Kanaantɔwo ƒe mawu Baal nye. Esubɔlawo xɔe se be Baal ye nana yewoƒe agblewo wɔna nyuie eye lãhawo dzina ɖe edzi. Eya tae numekugbalẽ si nye Manners and Customs in the Bible ɖe nu me be “woɖo ɣeyiɣi aɖe ɖi hena gomekpɔkpɔ le gbɔdɔnuwɔna blibawo me le woƒe tadeaguƒewo bene wòana yewoƒe ahom mawu Baal kple srɔ̃a Asera nadɔ kple wo nɔewo ale be yewoƒe agblewo nawɔ nu eye yewoƒe lãhawo nadzi ɖe edzi.”\nKanaantɔwo xɔe se be ne kuɖiɖi kple ku ƒe mawu Mot va kpe Baal dzi le kuɖiɣiwo la, Baal dzona yi ɖanɔa to me ʋĩi. Ke hã, woxɔe se be ne tsi te dzadza la, ekema efia be Baal trɔ gbɔ le ŋusẽ me henaa anyigba wɔa nu eye agbenɔnɔ dzea edzi nyuie. Kanaantɔwo ɖua azã na Baal ƒe tɔtrɔgbɔ alea hewɔa gbɔdɔnuwɔna gbɔmewo. Esia na míese nu si tae Israel viwo ƒe kuku ɖe Baal-Peor ŋu na woƒo wo ɖokuiwo ɖe “ahasiwɔwɔ me kple Moab-nyɔnuwo” la gɔme.—4 Mose 25:1-3.\nNu kae Yesu wɔnɛ esi wògblɔ be agbalẽfialawo kple Farisitɔwo ɖi “yɔdo siwo wosi akalo na”?\nYesu ʋu go agbalẽfialawo kple Farisitɔwo ƒe alakpanuwɔwɔwo hegblɔ na wo be: “Mieɖi yɔdo siwo wosi akalo na, siwo nya kpɔ vavã le gota, gake wo me yɔ fũu kple ame kukuwo ƒe ƒuwo kple makɔmakɔnyenye ɖe sia ɖe ƒomevi.” (Mateo 23:27) Enye numame na Yudatɔwo be woɖoa atsyɔ̃ na woƒe yɔdokpewo hesia akalo na wo, le tsidzaɣiwo ƒe nuwuwu, le dzinu Ada, si doa ŋgɔ na Ŋutitotoŋkekenyuia, ƒe ŋkeke 15 lia dzi. Gake enuenu la, tsidzadza va klɔa akalo si wosi na kpeawo la ɖa.\nLe The Jewish Encyclopedia ƒe nya nu la, wosia akalo na yɔdowo bene woadze nyuie be woatsɔ akpɔ “amedzro siwo zɔa mɔa le Ŋutitotoŋkekenyui ɖuɣi” la ta be woƒe ŋuti nagaka yɔdoawo ŋu o, le esi esia ana wo ŋu makɔ o ta. Mose ƒe sea gblɔ le 4 Mose 19:16 be ame sia ame si aka asi ame kuku, ameƒu alo yɔdo ŋu la, eŋu mekɔ o ŋkeke adre. Ðiƒoƒo ame ɖokui alea ana Israel viwo madze akpɔ gome le tadedeagu dzadzɛ nuwɔnawo me o, ne wokpɔ gome le eme madzemadzee alea la, ke wodze na ku. (3 Mose 15:31) Yesu gblɔ nya siawo ŋkeke ʋɛ aɖewo do ŋgɔ na Ŋutitotoŋkekenyuia; eya ta ƒe sia ƒe ƒe akalosisi na yɔdowo ƒe nya la anya nɔ susu me na eƒe nyaselawo. Nu si Yesu wɔnɛ ye nye be ale si ame siawo siwo tsia tsitre ɖe ye ŋu le subɔsubɔnyawo me dzena le gota la to vovo kura tso ame siwo wonye ŋutɔŋutɔ la gbɔ, eye be hadede kpli wo aƒo ɖi ye yomedzelawo le gbɔgbɔ me.\nDzikedzo ƒe mawu Baal ƒe akalokpe, ƒe alafa 14 alo 13 lia D.M.Ŋ.


Sinima Si Tu Amewo Ƒe Xɔse Ðo La Xɔ Ƒe 100 | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\n“Esia ya, eɖi Nɔviŋutsu Russell wu ale si wòle ne èkpɔe ŋkume-kple-ŋkume!”—Ame aɖe si kpɔ “Xexemewɔwɔ ƒe Fotoɖeɖefia” la le ƒe 1914 me.\nƑE SIA mee “Xexemewɔwɔ ƒe Fotoɖeɖefia” ƒe gbãtɔ la xɔ ƒe 100. Enye sinima si ŋu wotrɔ asi le be wòana amewo naxɔe ase be Mawu ƒe Nyae Biblia nye. Le ɣeyiɣi siwo amedzɔtsolãme, ɖeklemiɖeɖe kple ɖikeke gblẽ ame geɖe ƒe xɔse dome me la, “Fotoɖeɖefia” la do Yehowa ɖe dzi be eyae nye Wɔla la.\nNɔviŋutsu Charles T. Russell, si nɔ ŋgɔ xɔm na Biblia Nusrɔ̃viwo, nɔ mɔ nyuitɔ si dzi woato akaka Biblia me nyateƒea kabakaba la dim kutrikukutɔe. Biblia Nusrɔ̃viawo nɔa agbalẽwo zãm tsɔ nɔa gbeƒã ɖem ƒe blaetɔ̃ kple edzivɔwoe nye ema. Azɔ woƒe susu trɔ ɖe mɔnu yeye aɖe ŋu—si nye sinima.\nWOTO SINIMA DZI KAKA NYA NYUIA\nLe ƒe 1890-awo me la, woto sinima siwo ŋu gbeɖiɖi mekpe ɖo o la wɔwɔ vɛ. Le keke ƒe 1903 me ke la, woɖe sinima aɖe si ku ɖe mawunya ŋu le New York City gbedoxɔ me. Eya ta woto sinima vɛ eteƒe medidi kura hafi Nɔviŋutsu Russell dze “Fotoɖeɖefia” wɔwɔ gɔme le ƒe 1912 me o. Ede dzesii be woate ŋu ato mɔnu sia dzi akaka Biblia me nyateƒea geɖe wu agbalẽwo zazã ɖeɖe ko.\n“Fotoɖeɖefia” la xɔa gaƒoƒo enyi, eye woɖenɛ le akpa ene me. Biblia me nuƒo kpui 96 siwo nuƒola aɖe si wonya nyuie eye amewo dzea si eƒe gbe bɔbɔe ɣemaɣi xlẽ wolé ɖe mɔ̃ dzi la kpe ɖe ɖeɖefiaa ŋu. Woƒo ha siwo wotsɔ haƒonu vovovowo ƒo la hã ɖe edzi. Mɔ̃ŋutinunyalawo nɔa nuƒo kple ha siwo wolé ɖe agba dzi ƒom wòsɔna ɖe foto siwo le amadedewo me kple Biblia me ŋutinyawo ƒe filmawo dzi pɛpɛpɛ.\n“Sinima la dze egɔme tso ɣletiviwo wɔwɔ dzi va se ɖe Kristo ƒe Ƒe Akpe Ðeka Dziɖuɖua ƒe taƒoƒo le ŋutikɔkɔe me dzi.”—F. Stuart Barnes, si xɔ ƒe 14 le ƒe 1914 me\nWoƒle foto kple film siwo wotsɔ wɔ sinimaa la dometɔ geɖe tso fotodɔwɔƒewo gbɔ. Míaƒe nutala bibi siwo le Philadelphia, New York, Paris kple London ta fotoawo ɖe ahuhɔ̃ewo kple filmwo dzi ɖekaɖeka. Wota nu siwo wotsɔ wɔ sinima la dometɔ geɖe le Betel Nutaƒe hã. Eye zi geɖe la, woawoe gbugbɔ taa esiwo gbã. Azɔ hã, wona Betel ƒomea me tɔwo wɔ Abraham, Isak, kple mawudɔla si xe mɔ na Abraham be metsɔ via sa vɔe o la ƒe wɔƒewo eye woɖe foto wo le teƒe aɖe si te ɖe Yonkers, New York, ŋu.—1 Mose 22:9-12.\nNe wotsiã film-kawo ɖe enu la, ade kilometa 3.2. Wozã nutata abe 500 ene siwo le ahuhɔ̃ewo dzi. Wona hehe nɔviwo be woana nuƒo siwo wolé ɖe agba 26 dzi la nasɔ ɖe ɖeɖefiawo nu pɛpɛpɛ\nNɔviŋutsu Russell ƒe zɔhɛ aɖe gblɔ na nyadzɔdzɔgblɔlawo be, nyakakamɔnu sia “ana ame akpe geɖewo natsɔ ɖe le Ŋɔŋlɔawo me wu nu sia nu si wowɔ [kpɔ] hena mawusubɔsubɔ dodo ɖe ŋgɔ.” Ðe hakplɔlawo kpɔ ŋudzedze ɖe agbagba si nɔviwo dze be woato mɔnu sia dzi akpe ɖe ameha siwo gbɔgbɔmedɔ le wuwum la ŋua? Kura o. Kristodukɔa ƒe hakplɔlawo ƒo nu tsi tre ɖe “Fotoɖeɖefia” la ŋu, eye wo dometɔ aɖewo to ayemɔwo dzi xe mɔ na amewo be woagakpɔe o, alo wowɔ esia gaglãa gɔ̃ hã. Le teƒe aɖe la, nunɔlawo ƒe habɔbɔ aɖe na wotsi akaɖi le nutoa me.\nNɔvinyɔnu siwo naa zikpui vavalawo ma agbalẽvi siwo me “Fotoɖeɖefia” ƒe nutatawo le la miliɔn geɖe femaxee\nWoma akɔtadzesi aɖe si dzi ɖevi Yesu ƒe nɔnɔmetata le la na vavalawo. Esia ɖoa ŋku edzi na amewo be woanye “ŋutifafaviwo”\nTogbɔ be wowɔ esiawo katã hã la, nukpɔlawo yɔa sinimaɖeƒewo tititi be yewoakpɔ “Fotoɖeɖefia” la femaxee. Le Amerika la, woɖea “Fotoɖeɖefia” la le dugã 80 sɔŋ me gbe sia gbe. Ewɔa nuku na nukpɔla geɖewo be yewole amewo ƒe nuƒowo sem le sinima la me! Woto foto siwo woɖe kabakaba tsiã ɖe enu dzi na amewo kpɔ ale si koklozi ƒona, tso esime koklovia tɔ adɔ azia va se ɖe esime wòdo go, eye wokpɔ ale si seƒoƒo kena vivivi hã. Ðeɖefia siwo ku ɖe dzɔdzɔmeŋutinunya ŋu la gana amewo kpɔ ale si Yehowa ƒe nunya gogloe la geɖe wu. Abe ale si míegblɔe le gɔmedzedzea ene la, esi nukpɔla aɖe kpɔ Nɔviŋutsu Russell le sinimaa me wòle “Fotoɖeɖefia” la ƒe ŋgɔdonyawo gblɔm la, egblɔ be “esia ya, eɖi Nɔviŋutsu Russell wu ale si wòle ne èkpɔe ŋkume-kple-ŋkume!”\nŊGƆYIYI ÐEDZESI AÐE LE BIBLIA FIAFIA ME\nJanuary 11, 1914, dzie woɖe “Fotoɖeɖefia” la amewo kpɔ zi gbãtɔ, le New York City sinimaɖeƒe dzeani sia, si nye Dukɔwo Dome Biblia Nusrɔ̃viwo tɔ ɣemaɣi\nAgbalẽŋlɔla kple sinima ŋutinyaŋlɔla Tim Dirks ɖɔ “Fotoɖeɖefia” la be enye “sinima vevi gbãtɔ si me wozã nuƒo (si wolé ɖe mɔ̃ dzi), film siwo me nuwo ʋãna le, kple foto siwo le amedede me la siaa le.” Sinima siwo amewo wɔ do ŋgɔ na “Fotoɖeɖefia” la zã mɔnu siawo dometɔ aɖewo, gake ɖeke mezã wo katã le sinima ɖeka, vevietɔ esi ku ɖe Biblia me nyawo ŋu, me o. Eye ɖeke ƒe nukpɔlawo mede “Fotoɖeɖefia” la tɔ nu o. Ame abe miliɔn asieke ene ye kpɔe le Dziehe Amerika, Europa, Australia kple New Zealand le ewɔwɔ ƒe ƒe gbãtɔ ko me!\nJanuary 11, 1914, dzie woɖe “Fotoɖeɖefia” la amewo kpɔ zi gbãtɔ le New York City. Ɣleti adre megbe la, afɔku gã si wova yɔ emegbe be Xexemeʋa I dzɔ. Ke hã, ame gbogbowo ƒoa ƒu le xexea ƒe akpa vovovowo hekpɔa “Fotoɖeɖefia” la, eye yayra siwo Fiaɖuƒea ahe vɛ kpuie siwo woɖe fia nyuie le eme la kpɔkpɔ fa akɔ na wo ale gbegbe. Le nu siwo katã woto vɛ le ƒe 1914 me dome la, “Fotoɖeɖefia” la nye sinima ɖedzesi aɖe vavã.\nWowɔ “Fotoɖeɖefia” la ɖekaɖeka 20 eye nɔviwo ƒe ƒuƒoƒo vovovowo zã wo le Dziehe Amerika katã\nƉoe Ɖe Amewo Ɖoe Ɖe Amewo Sinima Si Tu Amewo Ƒe Xɔse Ðo La Xɔ Ƒe 100


GBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Pangasinan Polish Portuguese Romanian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Zulu\n“ƑEÐEKADZOÐEKƐ ƒomevi siawo menya kpɔ o. Nu ka tae wokɔkɔ nenema gbegbe? Nu ka tae woƒe nu didi alea?” Ame geɖe alɔ̃ ɖe Henry David Thoreau, si nye agbalẽŋlɔla le ƒe alafa 19 lia me, ƒe nya siawo siwo wògblɔ tso lã klitsu siawo ŋu la dzi. Esi wovloe, womebɔ o, eye womezɔna le ha me o ta la, amewo kpa nyawo gblɔ le ƒeɖekadzoɖekɛ ƒomevi siawo ŋu be wole klayii eye nunya mele tagbɔ na wo o. Nyateƒeea? Numekula siwo le Dziehe Amerika kple Europa kpakple Asia kpɔ nu ɖedzesi aɖewo le lã siawo ŋu.\nAme sia ame alɔ̃ ɖe edzi be ƒeɖekadzoɖekɛ ƒomevi siawo nye lã klitsuwo. Togbɔ be “gbemelã klitsu” siawo ƒe afɔ legbeeawo mena woƒe azɔlime nya kpɔna o hã la, ŋusẽ le woƒe afɔawo ŋu ale gbegbe be wotsɔnɛ tua amegãxiwo ƒua anyi. Ƒeɖekadzoɖekɛ ƒomevi siawo srɔ̃a tsiƒuƒu tso wo dziɣi ke, eye woƒua tsi kilometa geɖe hedoa ɖi yia tsia te meta 6 sɔŋ va ɖua tɔmegbewo!\nEŊUTI NYA VEVIWO\nEnye: Lã si naa no vi\nEƒe Nuɖuɖu: Eɖua gbe, aŋgbawo kple tɔmegbewo\nEƒe Duƒuƒu: Eƒua du kilometa 55 le gaƒoƒo ɖeka me\nEƒe Kɔkɔme: Ekɔna meta 1.5 va se ɖe meta 2\nEƒe Kpekpeme: Ekpena kilogram 816\nƑeɖekadzoɖekɛ tea ŋu troa ŋku kpɔa nu le megbe esi mahiã be wòanyè kɔ o. Eƒe ŋɔti ƒe nɔnɔme hã kpena ɖe eŋu geɖe. Numekulawo gblɔ be esi eƒe ŋɔtido eveawo dome keke ta la, enana wòsea nu ƒe ʋeʋẽ tso akpa sia akpa. Eƒe towo hã ɖa ŋutɔ. Etea ŋu trɔa eƒe towo ɖe goawo katã me sea etɔ bubuwo ŋkɔ tso adzɔge abe kilometa 3 sɔŋ ene!\nAgbalẽŋlɔla aɖe ɖɔ wo viwo be “womenyra bo o,” wokea ŋku ɖe nu me heɖea dzi ɖi bɔkɔɔ. Wo nɔwo léa be na wo hekpɔa wo ta nyuie, eye woɖea nu sia nu si di be yealé wo viwo la ɖe nu, eɖanye amegãxi, sisiblisi, alo amegbetɔ gɔ̃ hã o. Ke ne wo viwo xɔ abe ƒe ɖeka ene, eye wo nɔwo gafɔ fu la, wonyaa ɖeviawo ɖa le wo ɖokui ŋu.\nWONƆA ANYIGBA FAFƐWO DZI\nEsi wònye gbe koŋue ƒeɖekadzoɖekɛ ƒomevi siawo ɖuna ta la, nu ka nue wonɔa agbe ɖo le snodzaɣi? Woɖua nu geɖe le dzomeŋɔli. Nu si woɖuna gbe sia gbe ƒe kpekpeme dea kilogram 23, eɖanye le ati si kɔ meta 3 dzi loo, alo tɔmegbe siwo le tsi gɔme meta 3 ye o. Woƒe dɔgbo si ma ɖe akpa ene me la ɖea nunyiame ɖe sia ɖe le nuɖuɖua me ale be wodaa ami nyuie hafi vuvɔŋɔli ɖona. Wogadoa go kuxi bubuwo hã le vuvɔŋɔli.\nNe sno dza sɔ gbɔ eye yame fa miamiamia la, nu tea wo ŋu. Wometsana fũu le vuvɔŋɔli o, be ŋusẽ nagavɔ le wo ŋu kaba o; wo ŋutifu tɔxɛ la léa vuvɔ na wo. Menɔa bɔbɔe na wo be woasi le amegãxiwo nu ne sno dza o, gake amegbetɔwo koŋue nyea afɔku na wo, vevietɔ adelawo kple ʋukulawo.\nLe dukɔ siwo me sno dzana le la, wokɔa dze ɖe mɔdodo gã geɖewo dzi be wòana snoa nanyi kaba. Dze vivia ƒeɖekadzoɖekɛ siawo nu. Evɔ esi wònye be woƒe fuwo nyɔ ta la, ʋukulawo mekpɔa wo kaba ne wova le nu ɖum alo le mɔ me tsom le zã me o, eye ʋu ƒoa wo bɔbɔe. Afɔku siawo tea ŋu nana ʋukulawo kple lã siawo ƒe agbe tsia eme.\nWokpɔa ƒeɖekadzoɖekɛ ƒomevi siawo wonɔa kpo tim nɔa ƒutsotsoewo kpem, eye wolɔ̃a tsilele le tsita xɔdzowo hã me. Atsuawo faa tu ne wole asi yɔm, eye nɔeawo hã léa be na wo viwo nyuie. Wo vi siwo nyim amewo le le aƒe me gɔ̃ hã lɔ̃a wo nyilawo ale gbegbe. Ðɔkta Valerius Geist gblɔ be: “Lã wɔmoya klayii siawo nyaa nu, wolɔ̃a wo nɔewo hewɔa nuteƒe.”\nWokea ŋku ɖe nu me heɖea dzi ɖi bɔkɔɔ\nGake kpɔ nyuie: Ƒeɖekadzoɖekɛ ƒomevi siawo nye gbemelã siwo ŋu ŋusẽ le. Ne èva do go ɖe le gbe me la, mègagogoe kura o; vevietɔ ne èkpɔ be viwo le eŋu. Ke hã, ne ètɔ ɖe adzɔge le wo kpɔm la, gbemelã klitsu siawo kpɔkpɔ ado dzidzɔ na wò.


Psalmowo 18 - Holy Bible [Ewe Bible 1913] - (Psa 18)\nNa henɔ la, tso Yehowa ƒe dɔla Dawid gbɔ, amesi gblɔ ha sia ƒe nyawo na Yehowa le ɣeyiɣi, si me Yehowa ɖee tso eƒe futɔwo katã si me kpakple Saul si me.\nEye wògblɔ bena: Yehowa, nye ŋusẽ, nyemelɔ̃a nu le gbɔwò o;\nYehowa, nye agakpe, nye ma kple nye xɔnametɔ; Mawu, nye aga, si mesi tso, nye akpoxɔnu, nye xɔname ƒe dzo kple nye bebeƒe!\nMeyɔ Yehowa, amesi dze kafukafu, eye wòɖem tso nye futɔwo si me.\nKu ƒe kawo ɖe to ɖem, eye gbegblẽ ƒe tɔʋuwo do dzikatsoƒoe nam.\nEsi meɖo xaxa me la, meyɔ Yehowa, eye medo ɣli na nye Mawu. Ese nye gbe le eƒe gbedoxɔ me, eye nye ɣlidodo de egbɔ ge ɖe eƒe to me.\nDzudzɔ de dzi tso eƒe ŋɔti me, dzo binu tso eƒe nu me, eye dzoka tso egbɔ hehẽhe.\nEviã dziƒo heɖi ɖe anyi, eye alilikpo dodo le eƒe afɔwo te.\nEnɔ Kerubiwo dzi hedze, eye wosa agba le ya ƒe aʋalawo dzi.\nEɣla eɖokui ɖe blukɔ me, eye tsiɖoɖo kple alilikpo dodo nye eƒe agbaɖɔ ƒo xlãe.\nAlilikpowo, dzikpe kple dzokawo ɖo dzo keklẽ me le eŋku me.\nYehowa ɖe gbe le dziƒo, eye dziƒoʋitɔ la na wose eƒe gbe.\nEɖo ete aŋutrɔwo ɖa wokaka wo me, kple dzikedzo geɖe ɖa wotɔtɔ wo.\nTɔwo gɔme dze, nye xexeme ƒe agunu tsi go le wo bublu la nu, Yehowa, kple wò dɔmedzoe ƒe ŋɔti me gbɔgbɔ fuxefuxe la nu.\nEdo abɔ ɖa tso dzi lém, eye wòhem tso tsi gãwo me.\nEɖem tso nye futɔ kako la si me, kple nye ketɔwo si me, elabena wotri akɔ wum.\nWodze dzinye le nye dzɔgbevɔ̃egbe, ke Yehowa nye nye ziɔɖeŋutɔ.\nEkplɔm yi dogba dzi, eye wòɖem ɖo goe, elabena nye nu nyo eŋu.\nYehowa wɔ nyuie nam ɖe nye dzɔdzɔenyenye nu, eye wòɖo eteƒe nam, le esi nye asime dza ŋuti.\nElabena mele ŋku ɖe Yehowa ƒe mɔwo ŋu, eye nyemewɔ nu tovo ɖe nye Mawu ŋu o.\nWò sewo katã le ŋkunye me, eye nyemeɖe wò ɖoɖowo ɖa le gbɔnye o.\nFɔɖiɖia ɖeke mele ŋunye le eŋku me o, eye mekpɔ ɖokuinye dzi ɖe nuvɔ̃ ŋu.\nAle Yehowa ɖo eteƒe nam le nye dzɔdzɔenyenye kple nye asi dzadzɛ, siwo le eŋku me la ta.\nWò dɔme nyo ɖe dɔmenyotɔ la ŋu, eye fɔɖiɖi mele ŋuwò ɖe ame maɖifɔ la ŋu o.\nŊuwò dza de ame dzadzɛ la ŋu, eye nèfia ɖokuiwò ayetɔe ɖe ayetɔ la ŋu.\nElabena wòe nye xɔnametɔ na dukɔ ɖihiãwo, eye nèbɔbɔa ŋku kɔkɔwo ɖe anyi.\nEna nye akaɖi klẽ; Yehowa, nye Mawu, na nye viviti me kɔ.\nElabena wòe li kplim meƒua du ɖe aʋakɔwo dzi; nye Mawu li kplim metia kpo flɔa gli!\nFɔɖiɖi mele Mawu ƒe mɔ ŋu o, Yehowa ƒe nya me kɔ, akpoxɔnu wònye na amesiwo katã sii tso la.\nElabena Mawu kae li kpe ɖe Yehowa ŋu, eye agakpe kae kpe ɖe mía Mawu la ŋu?\nMawu tsa ŋusẽ bla ali dzi nam, eye wona be, fɔɖiɖia ɖeke mele nye mɔ ŋuti o.\nEwo nye afa abe zinɔwo tɔ ene, eye wòtsɔm ɖo nye kɔkɔƒe.\nEfia aʋawɔwɔ nye asi kple ɖa me vuvu nye alɔ.\nEtsɔ wò xɔname ƒe akpoxɔnu nam, meziɔ ɖe wò ɖusi ŋu, eye wò tufafa ɖo gãm.\nEna nye afɔɖeɖe me keke le tenye, eye nye afɔkɔewo mebotso o.\nMeli nye futɔwo yome ɖatu wo, eye nyemetrɔ o, vaseɖe esime metsrɔ̃ wo vɔ.\nMegbã wo nyanyanya, womagate ŋu afɔ o, eye wodze anyi ɖe nye afɔ te.\nEtsɔ ŋusẽ bla ali dzi nam ɖe aʋawɔwɔ ŋu, eye nẽbɔbɔ nye adikãtɔwo ɖe tenye.\nEna nye futɔwo trɔ ʋume ɖem, eye metsrɔ̃ nye ketɔwo.\nWoɖo ɣli, ke xɔnametɔa ɖeke meli o; wodo ɣli na Yehowa, ke metɔ na wo o.\nMem wo gudugudu abe ʋuʋudedi le ya nu ene, eye metsɔ wo ƒu gbe abe ablɔ me gbeɖuɖɔ ene.\nEɖem tso dukɔwo ƒe avuwɔwɔ me, ètsɔm ɖo anyigba dzi dukɔ wo ƒe laa, eye dukɔ, si nyemenya o la, subɔm.\nNya ko wose le ŋunye, gake woɖo tom; du bubu me viwo vivi nume nam.\nNu te du bubu me viwo ŋu, eye wodzo nyanyanya hedo le wote mawo me.\nYehowa le agbe, woakafu nye agakpe, eye woado nye xɔxɔ ƒe Mawu la ɖe dzi.\nMawu, amesi bia hlɔ̃ nam, eye wo nya dukɔwo de tenye;\namesi ɖem le nye futɔwo si me, eye wòkɔm ɖo nye ketɔwo nu hã; eɖem le ŋutasẽla si me.\nEyata Yehowa, makafu wò le dukɔwo dome, eye madzi ha na wò ŋkɔ.\nWò amesi na xɔname ga wò fia la, eye nève Dawid, wò amesiamina la kple eƒe dzidzime nu tegbee.


Na Dzo Nanɔ Mewò Ðe Gbeƒãɖeɖedɔa Ŋu | Nusɔsrɔ̃\nGBEƑÃÐEÐE nya nyuia ye nye dɔ vevitɔ kekeake si wɔm míele le xexea me egbea. Bubu gãe wònye na mí be míele Yehowa teƒe le gbeƒãɖeɖedɔ sia wɔm. Gake ɣeaɖewoɣi la, ate ŋu anɔ sesẽm na mɔɖelawo kple gbeƒãɖelawo be woayi edzi atsɔ dzo ɖe gbeƒãɖeɖedɔa ŋu. Nu ka tae?\nNu kae akpe ɖe ŋuwò be dzo nanɔ mewò ɖe gbeƒãɖeɖedɔa ŋu?\nGbeƒãɖela aɖewo kpɔnɛ be ame ʋɛ aɖewo koe yewoɖia ɖase na le tso aƒe me yi aƒe me dɔa me, elabena ame geɖe menɔa aƒe me o. Eye ne amewo le aƒe me gɔ̃ hã la, wo dometɔ geɖe metsɔa ɖeke le Fiaɖuƒegbedeasia me o alo wodoa dziku ɖe mía ŋu gɔ̃ hã. Gbeƒãɖela aɖewo hã ƒe anyigbamama lolo eye amewo ɖoa to ŋutɔ, eya ta ewɔna na wo be yewomate ŋu aɖe gbeƒã na amewo katã le anyigbamamaa me o. Nɔvi bubu aɖewo hã le gbeƒã ɖem ƒe geɖee nye esia eye fifia dzi ɖe le wo ƒo le esi nuwuwua meva haɖe o ta.\nEdze ƒãa be míado go kuxiwo le gbeƒãɖeɖedɔa me si ate ŋu aɖe dzo si le mía me dzi akpɔtɔ. Xexe si dzi “vɔ̃ɖitɔ” Satana Abosam le ŋusẽ kpɔm ɖo la mee míele, eya ta míenya be gbeƒãɖeɖe nya nyuia manɔ bɔbɔe na mí o.—1 Yohanes 5:19.\nKuxi ka kee nèdoa goe le gbeƒãɖeɖedɔa me o, àte ŋu aka ɖe edzi be Yehowa akpe ɖe ŋuwò nàɖu edzi. Gake nu kae nàte ŋu awɔ atsɔ atu dzo si le mewò ɖe gbeƒãɖeɖedɔa ŋu la ɖo? Mina míadzro aɖaŋuɖoɖo aɖewo me kpɔ.\nKPE ÐE GBEƑÃÐELA YEYEWO ŊU\nƑe sia ƒe la, ame akpe geɖe xɔa nyɔnyrɔ va zua Yehowa Ðasefowo. Ne nyitsɔ laa koe nèxɔ nyɔnyrɔ la, àte ŋu asrɔ̃ nu geɖe tso ame siwo xɔ nyɔnyrɔ ƒe geɖee nye esia la gbɔ. Eye ne ƒe geɖee nye esia nènye gbeƒãɖela la, aleke nàte ŋu ana hehe ame yeyewo? Esia wɔwɔ ate ŋu ana nàkpɔ dzidzɔ geɖe.\nYesu nya be yeƒe nusrɔ̃lawo hiã mɔfiafia ale be woazu nufiala bibiwo, eya ta efia ale si woaɖe gbeƒãe la wo. (Luka 8:1) Nenema kee wòle be míana hehe ame yeyewo be woava zu gbeƒãɖela bibiwo.\nMele be wòawɔ na mí be ne gbeƒãɖela yeye aɖe nya le gbeadzi dem ko la, ele ale si wòafia nu amewo la srɔ̃m ye nye ema o. Ehiã vevie be gbeƒãɖela bibi aɖe nana hehe ame yeyea le lɔlɔ̃ kple dɔmenyo me. Ele be woafia ame yeyea ale si (1) wòadzra ɖo ahato nya siwo wòagblɔ na aƒemenɔlawo me do ŋgɔ, (2) wòaɖo dze kple amewo, (3) wòana agbalẽ amewo, (4) wòatrɔ ayi ame siwo tsɔ ɖe le nyaa me gbɔ, eye (5) wòadze Biblia nusɔsrɔ̃ gɔme. Gbeƒãɖela yeye ate ŋu ava bi ɖe gbeƒãɖeɖedɔa me ne eléa ŋku ɖe ale si gbeƒãɖela kpɔnuteƒewo fiaa nui ŋu hesrɔ̃a woƒe kpɔɖeŋu. (Luka 6:40) Eye dzi aɖo gbeƒãɖela yeyea ƒo ne enyae be ame aɖe le klalo akpe ɖe ye ŋu ne ehiã. Ne míekafua gbeƒãɖela yeyewo heɖoa aɖaŋu na wo la, esia hã aɖe vi na wo geɖe.—Nyagblɔla 4:9, 10.\nÐO DZE KPLE WÒ GBEADZIZƆHƐA\nTogbɔ be àdze agbagba be yeaɖo dze kple aƒemenɔlawo hã la, ɣeaɖewoɣi la, dzeɖoɖo kple wò gbeadzizɔhɛa ye avivi nuwò wu. Ðo ŋku edzi be Yesu dɔ eƒe nusrɔ̃lawo “eveveve” be woaɖe gbeƒã. (Luka 10:1) Ne wole dɔ wɔm ɖekae la, woate ŋu atu wo nɔewo ɖo ahade dzo wo nɔewo me. Dɔwɔwɔ kple mía nɔviwo le gbeadzi naa mɔnukpɔkpɔ sua mía si be ‘míade dzi ƒo na mía nɔewo.’—Romatɔwo 1:12.\nNu kawo ŋue miate ŋu aɖo dze tsoe? Ðe nuteƒekpɔkpɔ dedziƒoname aɖe su mia dometɔ aɖe si nyitsɔ laa? Ðe nèsrɔ̃ nu vevi aɖe le wò ɖokuisinusɔsrɔ̃ alo ƒomenusɔsrɔ̃ mea? Ðe nya aɖe si nèse le kpekpea me de dzi ƒo na wòa? Ɣeaɖewoɣi la, àzɔ kple gbeƒãɖela aɖe si mènya nyuie o. Àte ŋu abiae ale si wòwɔ srɔ̃ nyateƒea. Nu kae na wòka ɖe edzi be Yehowa ƒe habɔbɔe nye esia? Mɔnukpɔkpɔ alo nuteƒekpɔkpɔ kawoe su esi? Ðewohĩ àte ŋu agblɔ wò ŋutɔ wò nuteƒekpɔkpɔ aɖewo nɛ. Aleke ke anyigbamamaa me tɔwo ɖawɔ nui o, ne èzɔ kple ame aɖe le gbeadzi la, mɔnukpɔkpɔ nyui aɖe su mia si be ‘miatu mia nɔewo ɖo.’—1 Tesalonikatɔwo 5:11.\nNA WÒ ÐOKUISINUSƆSRƆ̃ NAGANYO ÐE EDZI\nBe dzo nakpɔtɔ anɔ mía me ɖe gbeƒãɖeɖedɔa ŋu la, ehiã be míana míaƒe ɖokuisinusɔsrɔ̃ naganyo ɖe edzi. ‘Kluvi nuteƒewɔla kple aɖaŋudzela’ la taa nyati geɖe ku ɖe nu vovovowo ŋu, siwo míate ŋu asrɔ̃. (Mateo 24:45) Na míadzro nyati nyui aɖe si ŋu míate ŋu asrɔ̃ nu tsoe la me, eyae nye: Nu ka tae gbeƒãɖeɖedɔa le vevie ŋutɔ? Aɖaka si nye “ Nu Ka Tae Nàna Dzo Nanɔ Mewò Ðe Gbeƒãɖeɖedɔa Ŋu?” gblɔ susu siwo tae la dometɔ aɖewo.\nNe èdzro aɖakaa me la, aʋã wò nàyi edzi anɔ gbeƒã ɖem kple dzonɔameme. Le wò ɖokuisinusɔsrɔ̃ me la, dze agbagba nàŋlɔ susu bubu siwo dze le Ŋɔŋlɔawo me siwo tae wòle be nàtsɔ dzo ɖe gbeƒãɖeɖedɔa ŋu la ɖi. Eyome de ŋugble le nu siawo ŋu. Ne èwɔe alea la, àtu dzo si le mewò ɖe gbeƒãɖeɖedɔa ŋu ɖo.\nLƆ̃ FAA NÀTE MƆNU YEYEWO KPƆ\nYehowa ƒe habɔbɔa ɖoa aɖaŋu na mí edziedzi ku ɖe mɔ siwo dzi míato be míaƒe subɔsubɔdɔa naganyo ɖe edzi ŋu. Le kpɔɖeŋu me, tsɔ kpe ɖe tso aƒe me yi aƒe me dɔa ŋu la, míate ŋu ate ɖaseɖiɖi to lɛtaŋɔŋlɔ dzi, telefon dzi ɖaseɖiɖi, ablɔdzi alo dutoƒoɖaseɖiɖi le teƒe bubuwo, kple vomeɖaseɖiɖi, alo ɖaseɖiɖi le dɔwɔƒewo kpɔ. Míate ŋu awɔ ɖoɖo hã be míayi aɖaɖe gbeƒã le nuto siwo me Ðasefo ʋɛ aɖewo alo ɖeke mele o la me.\nÐe nèlɔ̃na faa be yeate mɔnu yeyewo kpɔa? Nu nyui geɖe do tso eme na nɔvi geɖe siwo te aɖaŋuɖoɖo siawo kpɔ. Na míakpɔ esia ƒe kpɔɖeŋu etɔ̃ aɖewo ɖa.\nNɔvinyɔnu aɖe si ŋkɔe nye April ɖoe be yeate aɖaŋuɖoɖo siwo le Míaƒe Fiaɖuƒe Subɔsubɔdɔ me ku ɖe Biblia nusɔsrɔ̃wo gɔme dzedze ŋu la dometɔ aɖe kpɔ. Edo Bibia nusɔsrɔ̃ ɖe eƒe dɔwɔhati etɔ̃ gbɔ. Ewɔ nuku na April eye dzi dzɔe ale gbegbe esi wo ame etɔ̃awo katã lɔ̃ be yewoasrɔ̃ nu, eye wodze kpekpeawo hã dede gɔme.\nWode dzi ƒo na mí hã be míadi ame siwo míaƒe magazinewo me nyati aɖe koŋ ado dzidzɔ na. Nutome sue dzikpɔla aɖe si le Amerika ɖoe be yeatsɔ Nyɔ! me nyati aɖe si ku ɖe lɔri tayawo ŋu la ana adzɔha siwo dzraa tayawo le nutoa me la ƒe amegãwo. Nutome sue dzikpɔlaa kple srɔ̃a gatsɔ nyati aɖewo siwo ku ɖe nugɔmesese na ɖɔktawo ŋu la yi na ɖɔkta siwo wu 100. Egblɔ be ame siawo gbɔ yiyi na wova kpɔ viɖe si gbegbe le míaƒe gbeƒãɖeɖedɔa kple míaƒe agbalẽwo ŋu. To mɔ sia dzi la, nutome sue dzikpɔlaa kple srɔ̃a va nya nutoa me tɔwo nyuie, eye wote ŋu trɔ yi ame geɖe gbɔ.\nNɔvinyɔnu aɖe si ŋkɔe nye Judy ŋlɔ akpedalɛta ɖo ɖe habɔbɔa ƒe dɔwɔƒegã tsɔ ɖe ale si wòkpɔ ŋudzedze ɖe aɖaŋuɖoɖo si ku ɖe telefon dzi ɖaseɖiɖi ŋu la fia. Egblɔ be ye nɔ si xɔ ƒe 86, eye lãmegbegblẽ le fu ɖem nɛ la wɔ aɖaŋuɖoɖo sia dzi heɖia ɖase na amewo le telefon dzi zi geɖe. Esia na wòva dze Biblia sɔsrɔ̃ gɔme kple nyagãɖeɖi aɖe si xɔ ƒe 92 sɔŋ!\nAɖaŋu siwo woɖona na mí le míaƒe agbalẽwo me la wɔa dɔ ŋutɔŋutɔ. Te wo kpɔ! Wo dzi wɔwɔ ana nànɔ vivi sem na gbeƒãɖeɖedɔa eye dzo nakpɔtɔ anɔ mewò.\nÐO TAÐODZINU NYUIWO\nNu kae nana míekpɔa dzidzedze le gbeƒãɖeɖedɔa me? Menye agbalẽ agbɔsɔsɔ si míena, ame agbɔsɔsɔ si míesrɔ̃ Biblia kplii, alo ame agbɔsɔsɔ si ŋu míekpe ɖo wova zu Yehowa Ðasefowo ye o. Bu Noa ŋu kpɔ. Le Noa ƒe ƒomea megbe la, ame neni ŋue wòkpe ɖo wova zu Yehowa subɔlawo? Ke hã enye gbeƒãɖela kpɔdzidzedze. Eya ta nu vevitɔe nye be míasubɔ Yehowa nuteƒewɔwɔtɔe.—1 Korintotɔwo 4:2.\nGbeƒãɖela geɖe de dzesii be, hafi dzo naɖo yewo me ɖe gbeƒãɖeɖedɔa ŋu la, ehiã be yewoaɖo taɖodzinu siwo da sɔ na yewo ɖokui. Taɖodzinuawo dometɔ aɖewoe nye kawo? Wo dometɔ aɖewo dze le aɖaka si nye “ Ðo Taɖodzinu Nyuiwo” me.\nDo gbe ɖa nàbia Yehowa be wòakpe ɖe ŋuwò be wò subɔsubɔdɔa natse ku. Ne èɖo wò taɖodzinuwo gbɔ la, dzi adzɔ wò be yele yeƒe ŋutete katã wɔm le gbeƒãɖeɖe nya nyuia me.\nEle eme be kuxiwo ate ŋu anɔ gbeƒãɖeɖe nya nyuia me. Gake nu geɖe li nàte ŋu awɔ be dzo nanɔ mewò ɖe gbeƒãɖeɖedɔa ŋu. Ðo dze tuameɖowo kple wò gbeadzizɔhɛa, na wò ɖokuisinusɔsrɔ̃ naganyo ɖe edzi eye nàwɔe edziedzi, te ɖaseɖiɖi ƒe mɔnu yeye siwo ƒe aɖaŋu kluvi nuteƒewɔla kple aɖaŋudzela ɖona na mí la kpɔ, eye nàɖo taɖodzinu nyuiwo na ɖokuiwò. Ƒo wo katã ta la, ɖo ŋku edzi be bubu gã wònye be Yehowa Mawu na mɔnukpɔkpɔ wò be nànye yeƒe Ðasefo ahaɖe gbeƒã nya nyuia. (Yesaya 43:10) Dzi adzɔ wò geɖe ne èyi edzi tsɔ dzo ɖe gbeƒãɖeɖedɔa ŋu!\nNU KA TAE NÀNA DZO NANƆ MEWÒ ÐE GBEƑÃÐEÐEDƆA ŊU?\nGbeƒãɖeɖedɔa nye Biblia me nyagblɔɖi me vava.—Marko 13:10.\nMíeɖenɛ fiana be míenye toɖolawo ne míeyi ɖaɖe gbeƒã na amewo.—Mateo 28:19, 20.\nYehowa di be míaxlɔ̃ nu ame vɔ̃ɖiwo be woanya nu si adzɔ ɖe wo dzi ne wometrɔ dzi me o.—Xezekiel 3:19.\nDɔ wònye wode mía si be míagblɔ nya nyuia na amewo.—Dɔwɔwɔwo 20:26, 27; Romatɔwo 1:14, 15.\nNe wotsrɔ̃ ame vɔ̃ɖiwo la, womabia woƒe ʋu tso mía si me o.—Xezekiel 3:18.\nEhiã be míafia Biblia me nyateƒea hafi míaxɔ mía ɖokui kple ame bubuwo ɖe agbe.—1 Timoteo 4:16.\nNe míeƒo nu tso Yehowa ŋu hekafui le dutoƒo la, efia be míele esubɔm.—Hebritɔwo 13:15.\nNe míeɖo to hewɔ dɔ sia la, míeɖenɛ fiana be míelɔ̃ Yehowa kple Via Yesu.—Yohanes 14:15; 1 Yohanes 5:3.\nMíaƒe gbeƒãɖeɖedɔa wɔa akpa aɖe be woakpɔe be alakpatɔe Satana nye.—Yesaya 43:10-12; 2 Korintotɔwo 4:4.\nWɔ ɖoɖo be nàde gbeadzi kwasiɖa sia kwasiɖa eye nàzɔ ɖe edzi.\nWɔ mɔnukpɔkpɔ ɖe sia ɖe ŋu dɔ nàdo Biblia nusɔsrɔ̃ ɖe amewo gbɔ.\nNe anya wɔ la, xlẽ ŋɔŋlɔ ɖeka ya teti ne èle dze ɖom kple aƒemenɔlaa.\nDze agbagba nàna magazine geɖe wu.\nTrɔ yi ame siwo katã ɖo to Fiaɖuƒegbedeasia gbɔ.\nTe ɖaseɖiɖimɔnu vovovowo kpɔ.\nDi mɔnukpɔkpɔwo nàɖi vomeɖase geɖe wu.